Filem Redha & Drama Fatin Ungguli Anugerah Skrin 2016

Filem Redha arahan Tunku Mona Riza yang diterbitkan oleh Current Pictures Sdn Bhd telah memenangi anugerah utama iaitu filem terbaik di malam Anugerah Skrin 2016. Selain itu, filem ini turut berjaya merangkul anugerah filem lelaki terbaik menerusi aktor Namron.

Manakala aktres Maya Karin menerusi filem Nota unggul dengan memenangi kategori pelakon wanita terbaik seterusnya mengenepikan saingan terdekatnya Nabila Huda.

Sementara itu, drama berjudul ‘Fatin’ terbitan Balang Rimbun Sdn Bhd telah berjaya dinobatkan sebagai drama terbaik pada tahun ini, seterusnya turut berjaya merangkul anugerah bagi kategori pengarah terbaik Razaisyam Rashid. Drama ini turut berjaya memenangi anugerah Videografi terbaik menerusi Idham Mad Din.

Bagi kategori pelakon lelaki terbaik (drama) telah dimenangi oleh Beto Kusyairy menerusi drama berjudul “Ramadan Berteduh Syawal”. Manakala pelakon wanita terbaik (drama) dirangkul oleh Tiz Zaqyah dalam drama berjudul “Cermin Kasih”.

Menariknya, bagi kategori anugerah pelakon pembantu lelaki terbaik filem, aktor Hushairi Bin Husain menerusi filem ‘Polis Evo’ telah berjaya mempertahankan kemenangannya bagi kategori tersebut kerana sebelum ini dia telah pun berjaya merangkul kategori tersebut di anugerah festival filem Malaysia ke-28.

Berikut merupakan senarai pemenang bagi setiap kategori di Anugerah Skrin (ASK2016). (rkty/h)

1. Pelakon Pembantu Wanita Terbaik (Drama) – Fazlina Ahmad Daud (Cermin Kasih)
2. Pelakon Pembantu Lelaki Terbaik (Drama) – Jalil Hamid (Calon Syurga)
3. Rancangan Dokumentari/Majalah Terbaik – Majalah 3 (Wira Beret Semerah Hati
4. Rancangan Hiburan Terbaik – Buskestra
5. Videografi Terbaik (Drama) – Idham Mad Din (Fatin)
6. Rancangan Bual Bicara Terbaik – Halaqah 2016 (Terlepasnya Ikatan Dajjal)
7. Laporan Khas Berita Terbaik – Berita TV9 (Pertemuan Semula Highland Towers)
8. Rancangan Realiti Terbaik – Let’s Cycle 2
9. Pelakon Pembantu Wanita Terbaik (Filem) – Fauziah Ahmad Daud (Langit Cinta)
10. Pelakon Pembantu Lelaki Terbaik (Filem) – Hushairi Bin Husain (Polis Evo)
11. Lakon Layar Terbaik – Love Supermoon (Wan Hasliza)
12. Lakon TV (Skrip) Terbaik – Siti Jasmina Ibrahim (Rekah)
13. Drama Rantaian Popular Media Sosial – Kau Aku Kita (JS Pictures Sdn Bhd)
14. Penyunting Terbaik Drama – Izhar Masuri (Rekah)
15. Pelakon Wanita Terbaik (Filem) – Nota (Maya Karin)
16. Pelakon Lelaki Terbaik (Filem) – Redha (Namron)
17. Rancangan Anugerah Terbaik – Anugerah Juara Lagu 30
18. Pelakon Wanita Terbaik (Drama) – Tiz Zaqyah (Cermin Kasih)
19. Pelakon Lelaki Terbaik (Drama) – Beto Kusyairy (Ramadan Berteduh Syawal)
20. Drama Rantaian Terbaik – Wadi (Luqsar Kreatif Sdn Bhd)
21. Drama Komedi Terbaik – Mak Cun 2
22. Pelakon Komedi Terbaik – Erma Fatima (Mak Cun 2)
23. Pengarah Terbaik (Filem) – Munafik (Syamsul Yusof)
24. Pengarah Terbaik (Drama) – Razaisyam Rashid (Fatin)
25. Filem Terbaik – Redha (Current Pictures Sdn Bhd)
26. Drama Terbaik – Fatin (Balang Rimbun Sdn Bhd)


Elly Mazlein Belum Fikir Cari Pengganti, Fokus Jaga Anak

Melalui pelbagai kontroversi selepas bercerai pada tahun lepas, Elly Mazlein masih belum bersedia untuk mencari pengganti bagi mengisi kesunyian hatinya. Pada ketika ini juga, beliau ingin lebih memberikan fokus untuk membesarkan anak sulungnya, Putri Sara Sefhia yang kini berusia lapan bulan yang kadang kala dijaga oleh bapanya ketika beliau bekerja.

“Selepas apa yang dilalui sebelum ini saya belum terfikir mencari pengganti tambahan pula anak saya masih kecil dan memerlukan perhatian. Jika bercinta nanti perlukan komitmen yang tinggi dan saya tidak mahu mengabaikan anak. Biarlah dahulu lagipun saya pernah merasai perasaan disayangi, bercinta, berkahwin dan bercerai, ia bukan satu keutamaan buat masa ini”

“Sekarang ini jika saya hendak pergi kerja dan terpaksa tinggalkannya saya terpaksa menyorok kerana dia mula merengek dan enggan berenggang dengan saya. Sebab itu jika boleh saya akan bawa dia ke mana sahaja saya pergi kerana tidak mahu jadikan alasan kesibukan saya untuk mengabaikannya,” katanya kepada m Star Online mengenai perkara tersebut.

Bagaimanapun, Elly turut memaklumkan bahawa dirinya pernah didekati oleh lelaki yang ingin mengenalinya dengan lebih dekat namun beliau enggan terlalu memikirkannya. Malah jadual kerja yang semakin padat sejak kembali popular selepas menyertai program nyayian Gegar Vaganza membuatkan dirinya tidak mempunyai masa untuk memikirkan soal cinta. (rkty/w)


Peribadi & Perniagaan Terganggu, Nora Danish Bawa Kes Ke Mahkamah

Gara gara kenyataan dari Nora Danish tentang pengecualian cukai oleh pelakon ini telah dimanipulasi, pelakon wanita ini terpaksa mengambil tindakan undang-undang kepada pihak yang berkenaan.

“Pada 3 November 2016, saya telah ditemubual oleh Utusan Malaysia. Kenyataan yang telah saya beri dalam temubual tersebut telah disalah tafsir dan dimanipulasi oleh beberapa organisasi media dan portal online”

“Sesi temubual tersebut dan kenyataan-kenyataan saya telah diambil luar daripada konteks dan telah disensasikan oleh beberapa akhbar, blog dan pelbagai media secara amnya, termasuk dan tidak terhad kepada tajuk laporan seperti Nora Danish Memohon Agar Artis Diberikan Pengecualian Cukai Untuk Kelihatan Cantik,” katanya kepada mStar Online.

Tambah Nora, dia tidak pernah menyatakan perlunya pengecualian cukai kepada golongan artis sebaliknya cuma memberi komen tentang penolakan di bawah S.39 Akta Cukai Pendapatan 1967. Itu dia, siap ada penerangan terperinci tentang akta cukai lagi.

Akibat daripada isu berkenaan, kehidupan peribadi, hubungan dengan pihak ketiga yang tiada kena mengena dengan isu tersebut serta perniagaannya telah menerima kesan kebencian, menimbulkan skandal dan menerima penghinaan seterusnya menjejaskan kariernya seterusnya membuatkan Nora melantik peguam dan membawa perkara tersebut ke muka pengadilan. (rtky/s)


Farid Kamil Muhasabah Dengan Apa Yang Terjadi

Baru-baru ini kontroversi yang melibatkan pasangan pelakon popular Farid Kamil dan isterinya, Diana Danielle yang dikatakan mengalami masalah rumah tangga akhirnya terjawab apabila Farid yang ditemui di malam Anugerah Skrin 2016 menyatakan bahawa apa yang terjadi membuatkan rumah tangga mereka lebih manis.

Baginya, itu adalah asam garam kehidupan berumah tangga dan apa yang berlaku kini lebih merapatkan hubungan pasangan suami isteri ini.

“Apa yang terjadi saya boleh ibaratkan sebagai satu momen untuk kami tahu apa situasi sebenar yang berlaku. Kami masih gembira dengan perkahwinan kami. Secara tak langsung perkara ini menambah kegembiraan dan kemanisan dalam perkahwinan,” katanya yang ditemui di majlis Anugerah Skrin 2016.

Tambahnya lagi, kontroversi ini menyebabkan dia menjadi tumpuan orang ramai yang ingin bertanyakan mengenai perihal rumah tangga mereka. Keluarga dan teman-teman ada bertanya mengenai hal tersebut”

“Itu perkara biasa kerana apa yang terjadi antara kami pastinya mendapat perhatian ramai. Ketika berita ini tersebar, saya tidak terkejut tetapi saya bermuhasabah untuk saya renungkan apa sebenarnya yang terjadi,” ujarnya lagi.

Sebelum ini kecoh juga apabila Diana Danielle dikatakan telah ke mahkamah untuk mendapatkan nasihat peguam syariah mengenai masalah rumah tangga mereka. Bagaimanapun, perkara tersebut telah diakui oleh Diana Danielle sendiri. Pun begitu, Diana tidak mendedahkan perihal permasalahan yang dialaminya. (rtky/h)


Gaya Paar Selebriti Di Sekitar Karpet Merah Anugerah Skrin 2016

Pada malam ini telah berlangsung Anugerah Skrin 2016 (ASK 2016), satu acara tahunan yang memberi pengiktirafan kepada rancangan-rancangan televisyen dan filem-filem buatan Malaysia serta para pelakon dan juga personaliti televisyen yang terbaik. Anugerah Skrin dianjurkan oleh TV3 sejak tahun 1995.

Untuk tahun ini, acara yang bertemakan Menggapai Impian tersebut diadakan di Pusat Konvensyen Antarabangsa (PICC) Putrajaya, bermula 9 hingga 11.30 malam. Kali ini, ASK mempertaruhkan 32 kategori yang merangkumi drama, filem, penerbitan dalaman dan teknikal.

Kami kongsikan bersama anda beberapa keping gambar barisan selebriti yang hadir pada malam anugerah yang penuh gilang gemilang ini. Siapa anda rasakan yang paling menarik perhatian pada majlis anugerah kali ini? Enjoice!


Isteri Shahrol Shiro Hamil Anak Pertama

Tahniah kami ucapkan kepada Shahrol Shiro dan juga isteri Anna Danisha kerana bakal bergelar ibu bapa tidak lama lagi. Perkara tersebut dikongsikan oleh isterinya di laman Instagram.

BACA: Di Sekitar Resepsi Kedua Perkahwinan Shahrol Shiro & Anna Anisha

“Alhamdulillah syukur atas rezeki yang Allah berikan. Terima kasih pada suami kerana menjadi seorang suami yang bertanggungjawab. Bertambahlah kekuatan seorang wanita dengan adanya rezeki cahaya mata dan amanah dr ALLAH S.W.T”

“Semoga segalanya dipermudahkan. Doakan yang baik-baik. Ameen,” luah isteri Shahrol di Instagram. Berita gembira tersebut turut dihujani dengan ucapan tahniah dan doa agar dipermudahkan segala urusan oleh pengikut Anna di laman sosial tersebut.

Sebelum ini, Shahrol telah pun bercerai bekas isterinya dan dikurniakan anak lelaki Muhd Adam Danish. Apa yang pasti, Shahrol pernah berkongsikan betapa dia mahukan perkahwinan ini kekal sehingga ke akhir hayat. (rtky/s)


Dira Abu Zahar Akui Sedang Menunggu Proses Bercerai

Sedang menunggu keputusan mahkamah mengenai hal penceraian, Dira Abu Zahar menjelaskan bahawa dirinya tidak mahu bermasam muka dengan bekas suami, Helmi Yusof. Mengakui tidak lagi tinggal sebumbung dengan bekas suami sejak enam bulan lalu, Dira memberitahu beliau tidak bermusuh dengan bekas suami kerana segalanya telah diselesaikan cara baik.

“Walaupun bercerai, kami selesaikan masalah ini dengan cara baik. Tiada halangan atau paksaan buatnya untuk berjumpa Anggun. Semua telah diselesaikan dalam keadaan yang baik. Anggun memang berada bawah jagaan saya. Saya tidak boleh puaskan hati semua orang. Itu adalah jalan yang terbaik dan saya tidak boleh kongsi semua perkara, tidak perlu disensasikan lagi”

“Pada mulanya, saya dan dia sudah sepakat untuk tidak mendedahkan hal tersebut, namun saya sedar bahawa lambat-laun orang akan tahu juga apabila kami tidak lagi tinggal bersama. Sebab itu akhirnya saya mengaku akan bercerai dengannya,” katanya kepada Kosmo Online mengenai status perkahwinan mereka yang kini berada di dalam proses penceraian.

Setelah lama berteka-teki mengenai status perkahwinannya sebelum ini, ada beberapa gosip mengatakan hubungan pasangan ini sedang berantakan, bagaimanapun dinafikan oleh Dira sendiri. Namun menyedari statusnya sebagai seorang selebriti dan tidak ingin menimbulkan sebarang fitnah di kemudian hari, Dira membuat pengakuan penceraian mereka. (rkty/w)


"Gembira Isteri Hamil, Tujuh Kali Buat Imbasan Kehamilan"

Bakal menimang cahaya mata sulung mereka pada awal Mei depan, Shaheizy Sam akui dirinya terlalu teruja melalui pengalaman isteri mengandung sehinggakan sebanyak tujuh kali beliau membawa isterinya, Syatilla Melvin ke klinik untuk melakukan imbasan kehamilan kerana seronok melihat perkembangan cahaya mata pertama mereka di dalam kandungan.

“Alhamdulillah usia kandungan isteri mencecah tiga bulan. Sejak mengetahui isteri hamil, saya berasa sangat gembira. Sehinggakan sudah tujuh kali kami membuat imbasan kehamilan. Kami mahu melihat pergerakan bayi. Setiap kali melihatnya, rasa terharu dan bersyukur”

“Mungkin disebabkan ini pengalaman pertama kami jadi rasa teruja itu lain macam. Memandangkan masih awal, kami belum berbincang mengenai persiapan. Insya-Allah kalau sudah dekat nanti boleh fikirkan. Saya sentiasa berdoa isteri dan bayi dalam kandungan sihat serta dipermudahkan segalanya,” katanya kepada Harian Metro mengenai perkara itu.

Selain daripada itu, Sam turut memaklumkan bahawa di sepanjang tempoh kehamilan, Syatilla tidak mempunyai sebarang alahan teruk walaupun di peringkat awal kehamilan. Namun hanya pada bulan ketiga sahaja, isterinya ada mengadu sakit kepala kerana pengambilan vitamin. Dengan itu demi menjaga kandungannya, Syatilla kini sedang mengamalkan diet yang sihat.

Walau apapun buat pasangan bahagia ini, tahniah diucapkan kerana bakal menimang cahaya mata sulung mereka tidak lama sahaja lagi. Semoga Sam dan Syatilla diberikan kesihatan yang baik, demi menjaga kesihatan kandungan. Diharapkan juga segala urusan berjalan lancar hendaknya. (rkty/w)


Che Ta Tayang Rumah Baru Beli?

Jika sebelum ini Che Ta pernah dihalang keluar negara kerana tidak menjelaskan bayaran cukai, baru baru ini melalui muatnaik gambar di Instagram, pelakon dan usahawan wanita ini berkongsikan gambar sebuah banglo mewah.

“Di mana kita bermula itu tidak penting, tetapi apa yang kita buat disepanjang perjalanan dan dimana penghujungnya itu adalah sangat penting,” tulisnya di caption Instagram. Mungkin ayat tersebut bunyinya macam copy paste dari internet, namun ia juga mungkin membawa seribu satu makna buat Che Ta.

Sementara itu di bahagian komen pula, selain penuh dengan iklan promosi Instagram masing masing, ada juga peminat Che Ta yang memuji dengan keupayaan selebriti ini memiliki rumah berkenaan yang terletak di Kota Damansara.

Apa pun, rata rata dilihat perkongsian Che Ta di Instagram turut memberi inspirasi kepada peminatnya namun tidak dinafikan wujud juga segelintir individu yang mempertikaikan kemewahannya dan disifatkan ingin menunjuk. (rtky/s)


Ramli MS Pesan Jangan Taksub Sangat Dengan Artis

Sekarang Datuk Ramli MS sudah ada akaun Instagram dan baru baru ini komposer ini ada menyatakan pendapatnya mengenai sesetengah peminat yang terlalu taksub dengan artis kesayangan mereka di laman sosial berkenaan.

“Pada yang nak hamun, mengata, sila hormat diri sendiri. Kau masuk rumah orang sesuka hati, tetapi private rumah kau. Jangan huru-harakan kehidupan kau. Tiada guna saya menyekat anda kerana tidak mustahil anda buka akaun palsu lain”

“Adik, sudah-sudahlah menipu diri sendiri. Cepat atau lambat kau kena hadapi kenyataan dalam bentuk positif,” katanya dipetik daripada muatnaik di Instagram.

Baru baru ini, Ramli MS telah menjadi bahan kritikan dan juga makian kerana telah meninggalkan komen jujur sehingga membuatkan Elly Mazlein menarik diri daripada program Gegar Vaganza. Malah isteri Ramli MS iaitu Alyah turut menjadi mangsa peminat taksub Elly.

Berpunca daripada penarikan diri Elly itu juga, ada segelintir pengguna laman sosial yang percaya bahawa perkara tersebut hanyalah sekadar drama dan gimik lebih lebih lagi baru baru ini, Elly sendiri seakan berteka teki untuk kembali ke Gegar Vaganza. (rtky/s)


Azwan Ali Mengamuk Pada Neelofa?

Boleh tahan lama juga’kan sudah tidak dengar cerita mengenai Azwan Ali. Baru baru nampaknya pelakon dan pengacara yang menggelarkan dirinya sebagai Diva ini telah menyuarakan rasa tidak puas hati kepada Neelofa di Instagram.

Bagaimanapun, komen yang ditinggalkan oleh Azwan Ali tersebut telah dipadam berulang kali. Jika dilihat daripada apa yang diamukkan di Instagram, Azwan mempertikaikan perwatakan Neelofa yang kini sudah bergelar Hajjah namun masih bersentuhan dengan Fattah Amin.

Perkara tersebut kemudiannya mendapat reaksi berbaur di Instagram Azwan Ali. Ada yang menyokong dan ada yang membantah. Ada juga yang menyatakan Neelofa terlalu gedik dan tidak layak berada di dalam industri seni. Namun dalam masa yang sama, jika komen anda tidak menyokong Azwan Ali di Instagram, komen anda akan dipadam.

Sehingga kini mana mana pihak masih belum memberi respon atau mungkin mereka tidak ambil kisah pun terhadap apa yang sedang dicanang di akaun laman sosial Azwan. (rtky/s)


"Rakan Kongsi Saya Bukan VIP, Tetapi Perempuan"

Terkejut dengan dakwaan bercinta dengan lelaki berstatus VIP, Izreen Azminda bagaimanapun menafikan gosip berkenaan dan menjelaskan bahawa dirinya kini masih solo. Malah rakan kongsi yang kononnya didakwa sebagai datuk itu adalah tidak benar sama sekali, selain daripada beliau juga adalah seorang wanita dan bukan lelaki VIP seperti yang tersebar semalam.

“Saya terkejut juga pada mulanya tetapi bila fikirkan kembali ia sangat kelakar kerana gosip itu sama sekali tidak benar. Saya sendiri tak tahu bagaimana gosip itu boleh keluar sedangkan saya kini tidak menjalinkan hubungan cinta pun dengan mana-mana lelaki”

“Bagaimana pula dalam gosip itu memberitahu saya menjalinkan hubungan cinta dengan share partner dalam perniagaan perfume saya, sedangkan share partner saya itu tidak begelar Datuk malah seorang perempuan. Saya tidak cepat melatah dengan gosip-gosip sebegini kerana sudah biasa dan pernah laluinya sebelum ini,” katanya kepada portal Astro Gempak.

Baru sahaja melancarkan set wangian jenama sendiri, Lurve Me, Izreen memberitahu bahawa dirinya kini ingin memberikan lebih fokus kepada perniagaan dan tidak pada soal jodoh. Mengakui sukar untuk menemui jejaka pilihan hati yang mampu menyanyangi anaknya seperti anak sendiri, Izreen tidak mahu terburu-buru mengejar cinta mahupun status isteri. (rkty/w)


Elly Mazlein Tak Mahu Gaduh Dengan Kak Ogy

Penyanyi dan pelakon Elly Mazlein berkata isu yang melibatkannya bersama pelakon senior, Fauziah Datuk Ahmad Daud yang telah melabelkannya sebagai drama queen baru-baru ini di laman sosial, tidak mengambil hati malah menghormati pandangan aktres senior itu.

“Saya menghormati dia sebagai seorang yang senior dan menganggap dia ibarat emak. Walau apa pun Kak Ogy cakap atau serang saya secara peribadi, saya tetap hormati dia, sebagai orang yang lebih tua daripada saya,” katanya kepada Rotikaya.

Dalam kenyataan Fauziah Ahmad Daud sebelum ini mengatakan bahawa dia turut mengenali Elly Mazlein kerana pernah bekerjasama dalam drama di bawah pengarahannya sekitar tahun 2005.

Namun bagi Elly Mazlein menjelaskan bahawa dia belum sempat untuk bersua atau beramah mesra semasa sesi penggambaran tersebut disebabkan pelakon senior tersebut hanya menjadi pengarahnya dalam masa beberapa minggu sahaja sebelum diambik alih oleh pengarah lain.

“Walaupun Kak Ogy kata yang dia kenal saya sebab dia pernah mengarah saya. Tapi sayang sekali, ketika itu saya tak dapat mengenali dia sangat sebenarnya. Tapi saya tetap menghormatinya sebagai pengarah”

“Ketika itu, kak ogy tak mengarah drama itu sampai habis. Jadi bila Kak Ogy cakap yang dia mengenali saya sewaktu mengarah, saya sukalah sebab dia ambil berat dan kenal saya,” jelasnya lagi.

Elly Mazlein turut berkata, sebagai seorang anak seni dia berharap agar mereka semua bersatu dalam industri seni tempatan dan sekiranya mahu menegur seseorang artis itu perlulah dengan cara yang lebih berhemah.

“Kita kena bersatu sebab kita dalam industri yang sama, nak tegur ke nak apa banyak cara yang lebih bagus macam Kak Ogy boleh hubungi saya. Instagram Kak Ogy saya request sebab nak lebih dekat dengan dia”

“Kita nak gaduh sampai bila sayang dalam industri kita ini kecil, sepatutnya kita lebih bersatu kuat. Kalau tak gembira dengan orang itu, kenapa tak pilih jalan yang itu, iaitu menghubungi saya. Dengan cara memburukkan, menjatuhkan orang, dan mengeluarkan kata-kata begitu mencerminkan diri kita”

“Jadi bila cakap macam itu dengan saya, sedikit sebanyak buat saya jadi kuat dan sebenarnya bagus bila orang cerca kita begini membuatkan saya lebih bersemangat,” katanya. (rtky/h)


Amar, Amyra Rancang Bulan Madu Di Disneyland

Setelah selamat melangsungkan majlis resepsi perkahwinan mereka Sabtu lalu, pasangan merpati dua sejoli, Amar Baharin  dan Amyra Rosli memilih Tokyo sebagai destinasi bulan madu mereka. Mengimpikan untuk berkunjung ke taman tema Disneyland di Tokyo pada 24 November ini, Amyra merasa begitu teruja sekali selepas sekian lama tidak berehat panjang.

“Dalam perkahwinan kami percaya kesepakatan antara pasangan pasti akan lebih melancarkan hubungan. Oleh itu sebagai ketua keluarga, saya perlu lebih bersikap terbuka dengan Amyra. Saya sama sekali tidak akan menghalang dirinya terus aktif dalam bidang seni selepas berkahwin kerana itu adalah minat Amyra. Lagipun saya sangat mempercayainya”

“Saya teringin nak melawat taman tema keriangan Disneyland di Tokyo kerana tempat itu adalah antara destinasi yang menjadi impian dalam hidup saya selama ini. Amar tahu saya meminati tempat-tempat sebegitu kerana saya dapat melepaskan tekanan kerja yang terbeban selama ini,” katanya kepada Utusan Online mengenai perancangan bulan madu.

Dalam masa yang sama, Amyra turut berkongsi perancangan selepas pulang dari berbulan madu, dimana pasangan ini akan diraikan sekali lagi dengan meriahnya di Singapura pada awal Disember nanti. Majlis berkenaan difahamkan ditaja sepenuhnya oleh kelab peminat pasangan ini di Singapura yang tidak henti menyokong kerjaya mereka didalam dunia seni.

Manakala apabila bercakap soal cahaya mata pula, Amar memberitahu dirinya tidak kisah jika ditakdirkan isterinya terus hamil selepas mendirikan rumah tangga. Malah pasangan ini juga sudah merancang untuk mempunyai empat orang cahaya mata tetapi jika diberikan rezeki lebih pula mereka tidak kisah dan menerima dengan hati terbuka. (rkty/w)


Izreen Azminda Bercinta Dengan Lelaki VIP?

Kalau dulu sering dihimpit dengan cinta lokasi walaupun menafikan sekerasnya, kini pula Izreen Azminda dikatakan bakal bergelar Datin apabila bakal berkahwin dengan seorang lelaki berstatus datuk. Malah datuk itu juga dimaklumkan merupakan orang kuat dalam perniagaan Izreen yang baru-baru ini telah melancarkan set wangian jenama sendiri bernama Lurve me.

“Dengar cerita pelakon ini semakin rapat dengan seorang lelaki berstatus Datuk. Hubungan tersebut dikhabarkan berada pada tahap yang boleh dikatakan serius dan nampak gayanya akan berakhir ke jenjang pelamin. Malah, menguatkan lagi cerita, dengar khabarnya, lelaki berstatus VIP itu juga merupakan orang kuat dalam perniagaan Izreen sekarang ini”

“Kira ada syer sana sikit, sini sikit. Orang kata mereka ni rakan perniagaan jugalah. Seringkali dikaitkan dengan cinta lokasi tapi pelakon ini langsung menafikan. Tapi kalau betul cerita yang disampaikan si polan tadi, pandai sungguh Izreen menyimpan rahsia kan? Diam-diam ubi berisi kata orang tua,” katanya menerusi ruangan Pok Lip di Utusan Online.

Bagaimanapun sehingga sekarang Izreen masih belum mengeluarkan sebarang kenyataan mengenai gosip cinta kali ini. Namun walau apapun, tidak salah rasanya Izreen untuk berkahwin dengan datuk terbabit selepas dua tahun bergelar ibu tunggal. Jika benar gosip ini, semoga segala urusan perkahwinan yang dirancang akan berjalan dengan lancar. (rkty/w)


Tak Jadi Bercerai Sebab Drama Suri Hati Mr Pilot

Siapa sangka drama lakonan Neelofa dan juga Fattah Amin, Suri Hati Mr Pilot mampu menyelamatkan rumah tangga sepasang suami isteri daripada terus runtuh. Ternyata perkara tersebut turut membuatkan Neelofa terkejut.

“Jujur saya terharu apabila dimaklumkan elemen positif yang dipaparkan mampu menyebarkan mesej kepada ramai. Saya fikir penonton sekadar minat sebaliknya ia meninggalkan kesan mendalam termasuk terhadap pasangan yang berdepan masalah rumah tangga seperti diceritakan kawan saya itu”

“Kebetulan kawan saya mengenali pasangan berkenaan. Suami wanita itu ada berpesan mahu mendapatkan poster yang mempunyai tanda tangan saya selepas isterinya bersalin nanti,” jelas Neelofa kepada BH Online.

Menurut rakan Neelofa, pasangan yang berhadapan dengan masalah rumah tangga umpama retak menanti belah itu sekadar bertahan dan tinggal sebumbung hanya kerana isteri lelaki berkenaan sedang mengandung.

Bagaimanapun, hasil tontonan drama Suri Hati Mr Pilot setiap hari, pasangan ini belajar menolak tepi ego masing-masing seperti mana yang dilakukan oleh watak Warda dan Ejaz. Terkesan dengan drama tersebut, pasangan itu kini terus mahu hidup bersama.

Hebat juga penangan drama sampai mampu selamatkan rumahtangga orang lain (tergamam sekejap). Malah kisah sebegini pun boleh dibuat drama juga. Apa pun, nampaknya demam drama lakonan Fattah Amin dan Neelofa ini akan sentiasa meniti di bibir peminat yang sukakan kehidupan penuh drama. (rtky/s)


Tak Rancang Cahaya Mata, Hafiz Suip Serah Pada Rezeki

Penyanyi Hafiz Suip berkata, dia tidak pernah merancang untuk mendapatkan zuriat malahan dia telah bersedia bila-bila masa dan hanya berserah pada rezeki yang akan ditentukan oleh Allah Taala.

“Bergantung pada rezeki, sebenarnya usaha itu penting dan sekarang ini saya tengah berusaha untuk dapatkan zuriat. Walau macam mana pun bergantung pada rezeki. Untuk memujuk hati, saya akan fikir positif,” katanya yang ditemui di Separuh Akhir Muzik-Muzik.

Selepas mendirikan rumah tangga bersama pilihan hatinya Nureffy sekitar pertengahan tahun ini, nampaknya badan penyanyi ini sedikit berisi dan diakui olehnya sendiri.

“Bertambah selera makan. Isteri saya walaupun badannya kecil tapi dia kuat makan. Bila dia tak habis saya akan habiskan makanan itu,” katanya kepada Rotikaya. (rtky/h)


"Hidup Rasa Lebih Lengkap Selepas Bergelar Bapa"

Mengakui kelahiran cahaya mata sulungnya memberi semangat baru dalam kehidupan, Fahrin Ahmad dalam masa yang sama turut menyatakan bahawa kehidupannya kini bagaikan lengkap selepas bergelar bapa.

“Secara keseluruhannya, anak kami menjadi cahaya dan memberikan semangat baharu dalam hidup. Memang kehadirannya banyak mengubah corak hidup saya. Perubahan itu pula sebahagiannya bagai boleh dijangka apabila ia berlaku seiring dengan kematangan usia”

“Apabila semakin dewasa, kita juga bersedia untuk berubah, termasuk menggalas amanah sebagai bapa. Saya kini turut melalui pengalaman merindui anak di rumah apabila keluar bekerja atau berjauhan dengannya”

“Betullah kata orang, perasaan itu akan menjelma apabila kita memiliki zuriat, tidak kiralah bagi mereka yang baru menjadi ayah atau sebaliknya. “Bukan hanya terhadap anak, malah ingatan kepada isteri semakin terasa,” katanya kepada BH Online.

Sementara itu, Fahrin juga sedang mencari tarikh yang sesuai untuk mengadakan majlis akikah untuk Khalifa Fahrel. Apa pun, semoga Fahrin, anak dan juga isteri sentiasa dalam keadaan sihat sentiasa. (rtky/s)


Gurauan Fara Fauzana Buat Elly Mazlein Sentap?

Niat untuk bergurau Fara Fauzana nampaknya kali ini memakan diri apabila dia diserang dan dicemuh habis habisan di laman Instagram. Semuanya bermula apabila Fara Fauzana atau mesra dengan panggilan Fafau ini sedang memperkenalkan barisan juri untuk Muzik Muzik 31.

Antara barisan juri yang ada pada acara tersebut ialah Datuk Ramli MS sendiri yang juga merupakan juri untuk Gegar Vaganza yang menyaksikan Elly Mazlein menarik diri baru baru ini. Menurut peminat tegar Elly, Fafau mengeluarkan kenyataan – Tok Ram jangan risau, tiada yang tarik diri didalam program ini.

Bila sudah keluar kenyataan seperti itu, apa lagi, akaun Instagram Fara Fauzana kemudiannya terus dihujani pelbagai cemuhan dan juga cacian daripada peminat Elly yang tidak berpuas hati. Malah ada yang menyatakan Fara cukup bernasib baik kerana pembatalan majlis perkahwinannya sebelum ini tidak dijadikan bahan jenaka.

Sementara itu, Elly juga turut menjadi mangsa kecaman apabila ada yang muak dengan ‘drama’ yang dibawanya sejak menarik diri dari Gegar Vaganza selain ada yang menyifatkan dirinya sebagai seorang yang cepat sentap dan tidak boleh dibawa bergurau apabila Elly turut menyindir Fara dalam komen di Instagram.

Bagaimanapun, dalam muatnaik beberapa gambar terbaru, Elly dilihat seperti sudah memaafkan Fafau berkenaan perkara tersebut dan ya, perbualan mengenai sikap Fara masih menjadi tajuk utama peminat tegar Elly Mazlein.

Ramai yang marah dengan tindakan Fafau tersebut namun dalam masa yang sama memaki hamun pengacara tersebut kembali. Pelik sungguh ya. Apa pun, semoga perhubungan di antara dua rakan selebriti ini baik baik saja. (rtky/s)


Selesaikan Awal Dan Dapat Diskaun 15%!

Apakah perkara yang paling seronok yang pernah terjadi dalam hidup anda? Mungkin jawapan setiap orang adalah berbeza. Okay, jom kita imbau kembali kenangan masa belajar dulu dulu.

Ingat lagi tak masa mula mula belajar di universiti, kita sanggup beratur panjang di dewan sebab nak tandatangan borang PTPTN? Benda paling gembira adalah bila duit pinjaman PTPTN sudah masuk dalam akaun, terus kita beli barang keperluan belajar, bukan?

Bukan itu saja, kita juga sangat cemerlang. Habis belajar dan dapat kerja yang bagus sambil mampu membuat pembayaran secara bulanan kepada PTPTN. Namun dalam hati terdetik juga, bila agaknya boleh langsaikan pinjaman tersebut sekali gus.

Alang alang sudah dapat bonus di tempat kerja kemudian pengumuman kerajaan tentang diskaun 15% bagi mereka yang dapat membuat penyelesaian penuh keseluruhan baki hutang pinjaman PTPTN pastinya membuat anda gembira. Diskaun 15% ini dikira berasaskan baki keseluruhan hutang pinjaman.

Malah tak dinafikan, ramai yang tertunggu tunggu setiap tahun tentang diskaun ini. Malah ada lagi 2 diskaun yang sepatutnya anda tidak lepaskan:

(1) Diskaun 10% untuk bayaran sekurang-kurang 50% daripada baki hutang dalam sekali bayaran.
(2) Diskaun 10% untuk bayaran balik melalui potongan gaji atau Direct Debit mengikut Jadual Bayaran Balik (JBB) ditetapkan.

Peluang seperti ini merupakan salah satu insentif kepada anda untuk menyelesaikan nilai pinjaman yang pastinya membantu anda untuk semakin hampir untuk mencapai kebebasan kewangan.

Peluang seperti ini merupakan salah satu insentif kepada anda untuk menyelesaikan pinjaman yang pastinya membantu anda untuk bebas daripada hutang.

Jangan tunggu lama-lama kerana ia telah berkuat kuasa bermula 22 Oktober lalu dan bakal berakhir hingga 31 Disember 2017. Orang yang berjaya adalah orang yang tidak bertangguh dan bijak mengambil peluang yang terhidang di depan mata.

Layari portal rasmi PTPTN atau hubungi hubungi talian Careline di 03 – 2193 3000 untuk mendapatkan maklumat lanjut.


Gambar Sekitar Majlis Resepsi Perkahwinan Amar Baharin, Amyra Rosli

Memang terpesona melihat persalinan majlis resepsi perkahwinan Amar Baharin dan Amyra Rosli yang berlangsung semalam di Hotel Premeira, Kuala Lumpur. Majlis bertemakan Black Glam itu berlangsung dengan cukup meriah sekali dengan persalinan Amar dan Amyra yang kelihatan seperti putera dan puteri raja, menyaksikan majlis mereka terasa seperti berada di alam kayangan.

Dalan majlis resepsi pada sebelah pihak pengantin perempuan itu, Amar dan Amyra kelihatan begitu sepadan sekali apabila mengenakan gaun berwarna beige berkilauan serta busana ala putera raja yang dihasilkan oleh pereka terkenal negara, Rizman Ruzaini. Bukan sahaja gaun cantik, malah kek perkahwinan yang dibuat khas berbentuk istana turut menarik perhatian ramai.

Majlis resepsi yang berkonsepkan ala Fairytale itu turut dimeriahkan lqgi dengan kehadiran rakan selebriti lain, Jaclyn Victor, Sheila Rusli dan suami, Saharul Ridzwan dan isteri, Azwan Ali, Fara Fauzana dan ramai lagi. Turut tidak ketinggalan juga, ahli keluarga bagi kedua belah pengantin dan juga teman-teman rapat pasangan pengantin yang turut sama meraikan hari bahagia mereka.

Walauapapun tahniah sekali diucapkan kepada pasangan merpati dua sejoli ini yang telah bergelar suami isteri. Semoga dengan ikatan perkahwinan yang dibina ini akan berkekalan selamanya. Diharapkan juga Amar dan Amyra akan berbahagia hendaknya. Dengan ini kami kongsikan beberapa gambar di sekitar majlis resepsi perkahwinan mereka semalam. Enjoice! (rkty/w)


"Saya Tegur Che Ta Tapi Bukan Isu Remeh"

Sebagai suami siapa tidak marah jika orang ramai mengkritik dan mencari salah isteri, bagaimanapun Zain Saidin dilihat kerap berdiam diri apabila isterinya Rozita Che Ta menjadi bahan kecaman. Namun Zain punya alasan tersendiri, di mana beliau merasakan melayan kritikan negatif orang ramai sebagai tindakan yang sia-sia dan mengarut untuk memikirkannya.

“Dari dulu saya lebih senang berdiam setiap kali mendengar isu membabitkan isteri saya apatah lagi yang sengaja direka golongan keyboard worrior ini kerana bagi saya melayan orang-orang begini sesuatu yang sia-sia. Pun begitu, jika ada yang saya rasakan perlu ditegur, saya tetap rasional dan menegur Che Ta tetapi bukanlah pada isu yang remeh temeh”

“Orang macam ni semakin kita layan, semakin rancak komen yang bukan-bukan dan sebagai manusia biasa, saya pun ada perasaan geram juga. Selalunya akan keluarlah ayat yang bukan-bukan daripada mulut,” katanya kepada m Star Online mengenai perkara itu.

Dalam masa yang sama, pengalaman lalu banyak mengajar Zain untuk tidak memberikan respons terhadap setiap kritikan orang ramai terutamanya di media sosial, lebih-lebih lagi berkaitan dengan isterinya yang sedia maklum sering menjadi perhatian ramai kerana merasakan golongan ini berkelakuan seperti itu adalah hanya untuk menarik perhatian orang lain.

Terdahulu Che Ta sekali lagi menjadi bualan orang ramai apabila beliau dikatakan disekat ke luar negara berikutan tunggakan cukai yang tinggi. Berang dengan pelbagai dakwaan yang dilemparkan, Che Ta telah mengamuk di Instagram dan bergaduh dengan pengikutnya itu. Namun memang tidak nampak kelibat Zain memberikan kenyataan mempertahankan isterinya. (rkty/w)


Lisa Surihani Dan Yusry KRU Bakal Timang Anak Kedua

Tahniah kami ucapkan kepada pasangan suami isteri, Lisa Surihani dan juga Yusry KRU kerana bakal menimang cahaya mata tidak lama lagi. Perkara tersebut dikongsikan sendiri oleh Yusry melalui muatnaik gambar di akaun Instagram miliknya.

Melalui perkongsian Yusry itu, dia menyatakan rasa syukur dan juga teruja untuk menyambut kehadiran insan baru. Malah Yusry juga sempat menyatakan harapan buat anak pertama mereka, Yahaira Leanne agar menjadi seorang kakak yang penyayang.

Berita gembira tersebut ternyata memberi kejutan kepada peminat mereka malah dalam masa yang sama, pasangan ini turut menerima ucapan tahniah tidak henti henti selain ada yang sudah tidak sabar menanti kehadiran adik Yahaira.

Apa pun, semoga segala persiapan mereka berjalan lancar. Selain itu, peminat juga turut mendoakan agar kesihatan Lisa sentiasa dalam keadaan baik sepanjang dalam tempoh hamil. (rtky/s)


Amar Baharin Dan Amyra Rosli Selamat Diijabkabul

Tahniah kami ucapkan kepada pelakon, Amar Baharin dan juga Amyra Rosli kerana telah selamat bergelar suami isteri dengan sekali lafaz tepat jam 5.15 petang tadi. Pasangan merpati sejoli ini dinikahkan bapa Amyra atau nama penuhnya Nur Amirra Izzati, Rosli Awang.

Dalam majlis yang diadakan di Grand Ballroom, Premiera Hotel di Jalan Tuanku Abdul Rahman itu, Amyra menerima mas kahwin RM1,111 berserta lima dulang hantaran berbalas tujuh kepada Amar. Sementara itu, wang hantaran dirahsiakan jumlahnya.

Majlis resepsi Amyra akan berlangsung malam esok di lokasi sama, manakala majlis menyambut menantu di sebelah pihak keluarga lelaki pula akan diadakan di Ampang, Selangor pada 19 November ini.

Selain itu, BH Online juga melaporkan bahawa majlis pernikahan pasangan ini turut dihadiri rakan selebriti malah keluarga dan sanak saudara mereka turut menyaksikan pasangan mempelai memotong kek bertatahkan kristal Swarovski. (rtky/s)


5 Punca 15GB Data Sekarang Memang Tak Cukup

Okay, sekarang duduk diam diam dan cuba anda fikirkan kenapa data 15GB sekarang dah tak cukup? Sedar atau tidak, anda mungkin sedang membaca artikel ini di telefon pintar anda guna mobile data.

Memang bengang jugak kalau tengah layan internet tiba tiba ada mesej dari telco masuk kata kuota dah nak habis. Jika anda rasa 5 punca yang senaraikan di bawah sama dengan situasi yang dihadapi sekarang, kita memang geng.

Cuba buka Facebook sekarang. Selain gambar anak anak kawan anda yang baru kahwin, pasti ada juga yang kongsikan gambar makanan. Tapi rupa rupanya anda pun kuat juga muatnaik gambar selfie. Lagi lagi bila sampai hujung minggu, semua aktiviti kita nak kongsikan, bukan?

Ini juga antara salah satu penyumbang terbanyak kehabisan data. Kami faham anda semua memang menepati waktu orangnya dan tidak mahu sesat. Jangan main main, aplikasi GPS memang jadi satu keperluan dah buat masa sekarang. Namun jika ada pelan data 20GB macam Digi tawarkan, tak payah susah susah nak kira berapa baki data lepas guna GPS.

Bab layan movie ini, biasanya memang hujung minggu biasa jadi masa yang paling sesuai. Selagi tak habis layan satu musim drama bersiri yang ada, memang tak keluar rumah. Tapi risau jugak bila tengah layan tiba-tiba data habis, serius tak kelakar!

Peka dengan situasi macam ni, Digi sekarang sudah ada pelan pascabayar (postpaid) terbaru. Kali ini Digi bagi 10GB untuk hari biasa (weekdays) dan 10GB (percuma!) untuk hujung minggu.

Lagi menarik, tiada limit untuk anda gunakan 10GB untuk hujung minggu tu. Nak layan berapa musim pun tiada masalah punyalah. Yang penting, anda boleh gunakan 10GB data tersebut di hujung minggu. 2GB untuk minggu pertama, 2GB untuk minggu kedua, dan 3GB untuk minggu ketiga dan keempat.

Jangan risau, yang 10GB untuk weekdays tu memang tak terusik di hujung minggu. Nak pulun layan movie di pejabat pun boleh, asalkan jangan sampai bos tahu.

Dengan pelan pascabayar terbaru Digi yang bermula serendah RM50 ini, memang tenang hidup anda. Malah jika anda langgan pelan RM80 dan RM110, siap dapat panggilan percuma tanpa had untuk semua rangkaian telco yang ada di Malaysia ni. Fulamak, memang berbaloi tak ingat dunia ni!

Ini pula punca utama bagi mereka yang kuat main permainan di atas talian. Tahap ketagihan yang tinggi untuk bermain permainan atas talian ini sepatutnya selari dengan keperluan data internet yang tinggi. Cuba bayang kalau tengah main Dota dan tengah nak menyerang pihak lawan dan tiba tiba data habis – mengamuk jadinya.

Bab Facetime atau panggilan video sekarang ini memang jadi satu kemestian. Mana tidaknya, jika nak balik ke kampung sudah yang jauh pastinya memerlukan wang yang banyak. Tapi melalui panggila video, dari jauh pun masih boleh kongsi aktiviti.

Bukankah dah jimat jika guna pelan Digi postpaid terbaru. Tak payah nak risau risau terputus hubungan ketika sedang buat panggilan video. Manakala bagi anda yang mempunyai kekasih, boleh pantau lokasi mereka berada jika buat panggilan video.


“Saya & Neelofa Masih Berhubung"

Bagi peminat yang mahukan pasangan ini bersatu, anda mungkin boleh tersenyum lebar kini apabila Fattah Amin mengakui bahawa dirinya dan Neelofa sering berhubung antara satu sama lain walaupun drama lakonan hebat mereka, Suri Hati Mr Pilot selesai ditayangkan. Tambahnya lagi, mereka juga sering berhubung melalui panggilan telefon serta di laman sosial.

“Saya masih lagi berhubungan dengan Lofa dan kami rapat. Saya akui, kami juga keluar bersama-sama. Bulan depan juga kami akan akan terbang ke Brunei untuk menjayakan majlis bertemu peminat drama Suri Hati Mr Pilot. Saya bersyukur kerana walaupun drama ini sudah tamat, sambutan hangat masih berterusan,” katanya kepada Berita Harian Online.

Sementara itu, ketika ditanya mengenai keterujaan peminat melihat kemesraan mereka di kala mempromosikan drama terbabit, selain berharap mereka benar-benar bercinta, Fattah hanya tersenyum malu mendengarnya. Tambahnya, beliau tidak mampu memberikan komen lanjut, cukup hanya menyerahkan soal jodoh kepada Yang Maha Esa menentukannya.

Dalam masa yang sama, Fattah dan Neelofa juga kini sibuk menghadiri majlis bersama-sama berikutan drama terbabit yang masih hangat diperkatakan. Malah pada ketika ini juga, masih banyak majlis-majlis undangan dan beberapa acara lain untuk bertemu peminat drama bersiri terbabit sedang diaturkan oleh pihak produksi, dan ia termasuk di Brunei. (rkty/w)


Nubhan AF Kongsi Berita Isteri Hamil Di Instagram

Tahniah diucapkan kepada Nubhan Ahmad yang bakal bergelar bapa tidak lama lagi apabila isterinya, Afifah Hidayah kini sedang hamil anak pertama mereka. Berita baik itu dikongsi oleh Nubhan menerusi akaun Instagram beliau kepada peminat yang mungkin sudah lama menantikan pasangan ini untuk menimang cahaya mata.

“Alhamdulillah, rezki Allah! Doakn yg terbaik buat kami ya. Baby tu malu-malu lagi,” tulisnya menerusi akaun Instagram sekaligus mengumumkan berita gembira itu kepada umum.

Setelah pengumuman tersebut, ramai mula membanjiri ruangan komen penyanyi itu untuk mengucapkan tahniah kepada pasangan ini. Rata-rata ramai yang begitu teruja dan tumpang gembira dengan berita yang dikhabarkan oleh pasangan ini. Tidak kurang juga yang mendoakan kesihatan dan kesejahteraan isteri Nubhan ketika hamil.

Terdahulu, pasangan ini telah diberi ujian yang hebat sekali apabila isterinya keguguran ketika kandungan berusia tujuh minggu. Bagaimanapun, doa mereka untuk menimang cahaya mata ketika berkunjung ke Mekah baru-baru ini nampaknya termakbul. Apapun semoga kali ini segala urusan pasangan ini dipermudahkan dan berjalan dengan lancar. (rkty/w)


Rezeki Elly Mazlein Makin Melimpah, Mahu Jadi Duta Ibu Tunggal

Setelah mengumumkan penarikan diri dalam pertandingan nyanyian, Elly Mazlein menyatakan kini rezekinya semakin murah setelah mendapat pelbagai undangan nyanyian selain turut ditawarkan menjadi duta pelbagai produk.

“Sekarang saya ditawarkan untuk jadi duta produk, berlakon dan memenuhi undangan nyanyian. Saya anggap ini rezeki untuk anak saya Putri Sara Sefhia. Terima kasih kepada Astro kerana memberikan saya peluang ini”

“Jika boleh saya mahu jadi duta ibu tunggal. Nak berkongsi pengalaman dengan semua ibu-ibu tunggal yang lain. Kita kena kuat dan bersedia. Kena redha dengan apa yang berlaku,” kongsi Elly kepada portal Media Hiburan.

Nampaknya keputusan Elly Mazlein menarik diri daripada pertandingan tersebut kini membuka lebih banyak peluang kepadanya untuk meneruskan kelangsungan hidup. Semoga segala perancangan Elly akan dipermudakan. (rtky/s)


Ezad Lazim Menyesal Rugi Belanja Duit Beli Najis Dadah

Mengenangkan apa apa yang pernah dilakukannya dengan wang semata mata untuk membeli dadah sebelum ini membuatkan penyanyi Ezad Lazim merasa rugi dan juga menyesal apatah lagi nilai tersebut mencecah ratusan ribu ringgit.

“Jumlah duit saya “laburkan” untuk membeli dadah dahulu cukup untuk memulakan perniagaan atau melakukan perkara yang baik lain. Sepanjang terbabit dengan dadah, saya rasa rugi dan banyak masa terbuang begitu saja khususnya soal kerjaya”

“Setiap kali dapat duit hasil menyanyi, saya akan menghabiskannya kepada benda tidak berguna itu. Sekarang saya sudah tidak melakukan kerana sayangkan keluarga,” jelasnya kepada Harian Metro.

Mengakui perkara tersebut adalah sesuatu yang tidak berguna dan tidak berfaedah, Ezad kini menumpukan sepenuh perhatian kepada kerjaya dan juga keluarga demi membina masa depan yang lebih cerah dan terjamin. (rtky/s)


Alyah Akan Buat Laporan Polis Jika Ancaman Semakin Melampau

Gara gara tidak dapat menerima kritikan ikhlas juri tetap Gegar Vaganza 3 (GV3) iaitu Datuk Ramli MS kepada Elly Mazlein, kini isteri komposer tersebut, Alyah turut menjadi sasaran peminat Elly.

“Setakat ini, saya masih boleh bersabar kerana apa yang berlaku ini hanyalah masalah kecil. Bagaimanapun sekiranya ada pihak cuba mengungut mahu menyimbah asid atau mengancam keselamatan, saya tidak teragak-agak untuk membuat laporan polis”

“Saya dihentam teruk di Instagram. Malah ada juga individu yang sanggup membuka akaun Instagram baru semata-mata mahu menghina saya dan suami. Lebih teruk, saya menerima panggilan telefon tanpa henti daripada individu tidak dikenali sejurus selepas program itu tamat bersiaran selain turut menghantar mesej supaya Ramli segera memohon maaf kepada Elly,” jelasnya kepada Harian Metro.

Boleh tahan juga tahap fanatik peminat sehinggakan berlanjutan kepada pihak lain. Sebagai manusia berakal, patutnya tahulah mana nak bezakan perkara baik dan buruk. Taksub tak bertempat, main hentam saja mana sempat. (rtky/s)


Sekitar Majlis Berinai Amyra Rosli, Amar Baharin

Bakal bergelar suami isteri pada Jumaat ini (11 November), Amyra Rosli dan juga Amar Baharin terlebih dahulu mengadakan majlis berinai yang diadakan dalam suasana sederhana namun cukup meriah.

Ternyata peminat setia pasangan ini bagaikan tidak dapat menahan sabar untuk menantikan hari bahagia Amar dan Amyra. Sementara itu, melalui temubual ringkas Hlive bersama merpati dua sejoli ini, Amyra menjelaskan bahawa dia akan menjaga sebaiknya hubungan dan dilimpahi dengan kasih sayang.

Sebelum ini, Amyra mengakui sangat berdebar menanti hari bahagia tersebut malah Amar pula dicuit dengan rasa risau apabila Amyra menjalani penggambaran di Dubai baru baru ini.

Apa pun, semoga perancangan majlis berjalan lancar dan sentiasa dipermudahkan. Kami kongsikan beberapa keping gambar sepanjang majlis berlangsung. Enjoice! (rtky/s)


Tinggal Berasingan, Dira Abu Zahar Tunggu Keputusan Mahkamah

Memilih untuk berdiam diri mengenai status perkahwinanya yang bergolak, Dira Abu Zahar akhirnya membuka mulut mengakui bahawa beliau dan suami, Helmi Yusof sudah enam bulan tidak tinggal sebumbung. Malah pada ketika ini juga, Dira hanya menunggu keputusan rasmi daripada mahkamah berikutan kemelut rumah tangga mereka sejak beberapa bulan lalu.

“Begitupun, memang sejak Jun lalu kami sudah tidak lagi tinggal bersama. Malah, tiada komunikasi langsung diantara kami hingga ke saat ini. Baik saya mahupun dia, masing-masing meneruskan kerja kami seperti biasa. Saya sendiri ketika ini hanya menunggu keputusan rasmi kerana ia turut membabitkan pihak mahkamah, ada perkara belum diselesaikan”

“Pendek kata, ianya merupakan salah kedua-dua pihak kerana terlalu sibuk dengan kerjaya masing-masing. Dalam hidup berumah tangga, ada elemen yang perlu dijaga, tetapi akhirnya ianya menjadi tidak terkawal,” katanya kepada Berita Harian Plus mengenai status perkahwinannya yang sebelum ini dikatakan sudah berpisah dengan suami sejak awal tahun lalu.

Menafikan kehadiran pihak ketiga sebagai punca perpisahan, Dira menjelaskan bahawa keretakan hubungan mereka berpunca dari mereka sendiri yang sibuk dengan tuntutan kerja sehingga melupakan tanggungjawab sebagai suami isteri. Menurut sumber, Helmi dikatakan telah melafazkan talak ke atas Dira sekaligus mengesahkan gosip pergolakan perkahwinan mereka.

Terdahulu Dira dan suami didakwa telah bercerai, bagaimanapun ketika ditanya mengenai kemelut rumah tangga mereka, masing-masing memilih untuk berdiam diri tanpa memberikan sebarang komen. Selain itu, Dira turut dikatakan mengalami kemurungan teruk sehingga dikejarkan ke hospital pada malam beliau diceraikan dan dirawat di hospital selama seminggu. (rkty/w)


Awal Ashaari: Lara Alana Keliru Dengan Penggunaan Banyak Bahasa

Walaupun mempunyai perkembangan fizikal melebihi kanak-kanak seusianya, bagaimanapun Awal Ashaari masih risau tentang kebolehan Lara Alana bertutur. Memasuki usia dua tahun, Lara mempunyai sedikit masalah pertuturan, beliau seakan keliru dengan penggunaan bahasa Melayu dan Inggeris, selain dialek yang digunakan oleh ibu dan ibu mertuanya.

“Dari segi ketinggian, dia sudah 90 peratus lebih daripada kanak-kanak biasa. Berat badannya pula sudah 60 peratus lebih daripada budak seumurnya. Bila saya hantarnya ke sekolah, kawan-kawannya masih kecil tetapi dia sudah besar. Ada benda yang ke depan dan ada benda yang dia ke belakang. Kami banyak bercakap dengannya cuma terlalu banyak bahasa yang digunakan”

“Saya cakap Melayu dan Inggeris. Pembantu rumah saya memang cakap Inggeris saja tak pandai cakap Melayu. Mak mentua saya cakap Kedah, mak saya guna bahasa biasa. Jadi banyak sangat bahasa yang dia dengar. Mungkin itu menyebabkan dia lambat bercakap,” katanya kepada Projek MMO mengenai masalah pertuturan yang dihidapi oleh anak perempuannya.

Sementara itu, bercakap mengenai program realiti anaknya, Lara Oh Lara yang ditayangkan di Astro Ria, Lara begitu menggemari rancangan tersebut sehinggakan kadang-kadang beliau sendiri mengambil alat kawalan jauh untuk menonton rancangan itu. Bagaimanapun, Awal tidak pasti jika tindakannya menonton televisyen baik untuk masalah perkembangan pertuturan.

Dalam masa yang sama, Awal yang menyedari kritikan orang ramai yang mungkin meluat melihat mereka sekeluarga yang sering muncul di kaca televisyen berkata, dirinya tidak mampu mengawal perkara tersebut kerana komitment kerja yang harus dilakukannya. Namun akuinya lagi, program tersebut mampu menaikkan populariti mereka sekeluarga. (rkty/w)


Zara Zya Sibuk Dengan Kerja, Tiada Masa Bercinta

Tidak merancang untuk bercinta lama jika sudah bertemu jodoh pilihan hati nanti, pelakon Zara Zya dalam masa yang sama menjelaskan bahawa dia tidak kisah jika dipertemukan dengan lelaki lebih muda, asalkan lelaki berkenaan mampu menanggung dirinya.

“Saya tidak kisah jika seorang lelaki itu lebih muda. Tetapi kalau boleh tidak mahulah terlalu berbeza umurnya sehingga 10 tahun. Lebih penting adalah seseorang yang mampu menanggung saya. Tak mahulah kalau saya pula yang terpaksa menanggung kehidupan suami nanti”

“Rupa paras bukan keutamaan tapi kalau dapat yang kacak itu bonus. Bagi saya, apa yang penting adalah bagaimana dia menerima kehidupan seorang artis yang kita tahu kalau terlalu cemburu memang tidak boleh berkawan dengan saya,” katanya kepada Utusan Online.

Bagaimanapun, jelas Zara lagi, dia kini sebenarnya sedang sibuk memperbaiki kehidupan selain turut memberi seluruh tenaganya untuk kerja sehingga tiada masa untuk bercinta dan hanya menyerahkan perkara tersebut kepada Tuhan. (rtky/s)


Tasha Manshahar Nafi Kutuk Nyanyian Fazura

Baru baru ini nyanyian Fazura di saingan separuh akhir Muzik Muzik 31 telah mendapat kritikan dan ramai menyifatkan persembahannya itu hancur. Ramai yang mendakwa Fazura tidak perlu menyanyi malah lagu bertajuk Hancur Aku itu juga turut menjadi bahan jenaka di laman sosial.

Tidak dapat lari daripada perkara tersebut, penyanyi Tasha Manshahar menjelaskan bahawa dia tidak berniat untuk memperkecilkan kebolehan Fazura sebagai penyanyi apabila memuat naik komen ‘hancur betul’ di Instagram peminatnya.

“Semuanya hanya salah faham kerana komen ‘hancur betul’ itu memang bukan untuk Fazura dan saya pun tak tengok persembahannya. Kebetulan individu yang memuat naik gambar itu adalah ketua kepada kelab peminat saya dan komen berkenaan saya tujukan kepadanya dengan nada bergurau”

“Saya pun tidak tahu bagaimana nyanyian Fazura dalam program itu. Kalau betul dia menyanyi tak bagus malam itu, saya tiada hak langsung mengkritiknya secara terbuka kerana saya pun penyanyi,” katanya.

Tambah Tasha lagi, dia juga turut mengagumi pelakon dan penyanyi berkenaan malah tidak mempunyai sebab langsung untuk mempertikaikan kebolehan Fazura. Malah dia juga terkilan apabila ada warga laman sosial yang turut ‘menyerangnya’ kembali apabila mendakwa nyanyian Tasha tidaklah sebagus mana. (rtky/s)


Zul Ariffin Nafi Dakwaan Dirinya Sombong

Baru-baru ini, Zul Ariffin sekali lagi terpalit dengan tuduhan sombong apabila enggan bergambar bersama peminat di Sabah. Tindakan peminat dan juga pemilik restoran tersebut menceritakan apa yang terjadi mendapat perhatian warga laman sosial namun Zul menafikan perkara tersebut berlaku.

“Ya, memang betul saya ada penggambaran di Sabah ketika itu dan telah singgah di restoran tersebut untuk makan tengahari bersama dua orang rakan dan kru produksi. Seorang pelayan wanita datang ambil order kami dan kali kedua dia ke meja kami dan beritahu pemilik restoran mahu belanja kami makan. Kami senyum dan cakap “okay””

“Kali ketiga, dia beritahu pemilik kedai telefon dan mahu bergambar dengan saya. Saya beritahu kepada dia kami mahu makan dahulu dan minta tunggu sebentar. Seingat saya, tidak keluar langsung ayat ‘please respek, saya tak selesa’ seperti yang didakwa oleh pemilik restoran berkenaan di Facebooknya,” katanya.

Jelas Zul kepada Astro Gempak lagi, kehadirannya di negeri tersebut adalah untuk menjalani penggambaran dan pastinya dia menghormati masyarakat di negari tersebut. Tambahnya, dakwaan lelaki berkenaan turut

“Mula-mula saya anggap ini perkara kecil sebab itu saya tidak memberikan sebarang kenyataan, tetapi makin dibiarkan makin melampau. Agaknya dia sedang berseronok dengan tuduhan palsu yang dia buat”

“Semasa kejadian pemilik restoran tidak ada pun di situ. Saya ada saksi bersama saya, kalau saya ambil tindakan terhadap dia rasanya teruk dia nanti. Dia menipu dan menulis status berbaur provokasi? Apa motif dia? Adakah untuk mendapatkan publisiti murahan ataupun tujuan viral?,” katanya lagi.


Sekitar Sambutan Birthday Anak Fasha Sandha, Jemyma

Comel sungguh sambutan hari lahir kedua buat anak kedua Fasha Sandha iaitu Putri Raysha Jemyma. Bertemakan warna merah, majlis tersebut turut diraikan sama oleh bekas suami Fasha, Jejai.

Namun apa yang menarik adalah luahan hati Jejai di Instagram yang menceritakan betapa dia merindui saat Jemyma masih lagi kecil dan kini, anak hasil perkahwinannya dan Fasha itu sudah menjejak usia 2 tahun.

Antara luahan hati Jejai yang pastinya menyentuh perasaan setiap insan bergelar ibu bapa adalah apabila Jejai merindukan saat saat anak perempuannya itu ketika masih lagi bayi. Malah sebagai seorang bapa juga, Jejai mengharapkan yang terbaik buat cahaya mata kesayangannya itu di masa hadapan.

Selain itu, ada juga peminat Fasha yang kagum dengan hubungan pelakon wanita tersebut dan juga suami yang masih boleh sama sama menyambut hari istimewa cahaya mata mereka walaupun mereka tidak lagi bersama – dan pastinya perkara tersebut adalah sesuatu yang jarang terjadi.

Kami kongsikan beberapa keping gambar kemeriahan sepanjang majlis sambutan hari lahir Jemyma berlangsung. Majlis itu juga turut dihadiri beberapa rakan selebriti dan dimeriahkan dengan sokongan kelab peminat Fasha. Enjoice!


"Selebriti Telah Diberikan Cukai Pelepasan"

Semalam kecoh apabila Nora Danish mengemukakan cadangan bagi selebriti mempunyai pelepasan cukai kerana kos penampilan tinggi yang harus ditanggung oleh mereka. Menurut Pegawai Perhubungan Awam (LHDN), Masrun Maslim, potongan cukai penampilan diri untuk penggiat seni sudah pun diberikan. Jelasnya pihak kerajaan telah memberikan potongan bagi bayaran jurusolek, sewaan pakaian, pengurusan artis, kos perjalanan dan lain-lain.

“Untuk perbelanjaan jenis ini, tiada peruntukan atau amaun tertentu yang ditetapkan. Ia terpulang kepada perbelanjaan sebenar seseorang artis tersebut dalam menjalankan profesion mereka. “Setiap tahun mereka kena hantar Borang B. Jadi mereka boleh tuntut belanja operasi setiap tahun.

“Mereka perlu simpan semua dokumen sokongan seperti invois [termasuk, pembelian alat solek] baucer bayaran jurusolek dan pengurus artis, resit pembelian dan lain-lain,” katanya kepada Projek MMO berikutan saranan Nora Danish mengenai pelepasan cukai kepada selebriti yang menampung kos untuk menjaga penampilan diri.

Mengulas lanjut kenyataan Nora mengenai permintaanya untuk mendapat sedikit pelepasan cukai semalam, Masrun berkata, terma yang sepatutnya digunakan untuk pelepasan cukai adalah perbelanjaan operasi sebagai artis. Tambahnya lagi, kebanyakkan penggiat seni dikenakan cukai yang tinggi kerana mereka tidak menghantar borang cukai dan gagal menyediakan penyata pendapatan yang lengkap engan dokumen sokongan.

Terdahulu, Nora menerusi Utusan Online meminta pihak Lembaga Hasil Dalam Negeri untuk memberikan sedikit pelepasan cukai kepada golongan artis yang terpaksa menanggung kos yang tinggu untuk kekal cantik. Kenyataan itu bagaimanapun mengundang kemarahan orang ramai yang menganggap kehidupan selebriti yang serba mewah tidak memerlukan perlepasan cukai lagi. (rkty/w)


"Tidak Kisah Digelar Murtad, Saya Tahu Apa Saya Buat"

Baru sahaja menghasilkan album terbaru, Faizal Tahir nampaknya dikecam hebat kerana kulit albumnya yang dikatakan berbentuk illuminati serta sama seperti salib. Walaupun menerima pelbagai tanggapan negatif, Faizal tidak kisah jika peminat mengelarkannya murtad hanya kerana kulit album yang dihasilkannya tidak berbaju dan dikritik tidak menjaga aurat.

“Ia merupakan salah satu proses terpanjang pembikinan album ini yang mengambil masa lapan bulan. Ada yang kata macam bentuk illuminati dan freemason. Saya pun tak tahu macam mana mereka melihat. Ada juga yang kata macam salib. Ada yang kata saya dah murtad. Apa jua mereka kata, saya alu-alukan, saya tiada masalah. Saya tahu apa saya buat”

“Saya dah buat seperti ini sebelumnya. Bukan perkara baru dan tidak mengejutkan. Jika ada yang mengatakan aurat, penyanyi perempuan yang tak pakai tudung, tak ada pula yang berkata aurat. Bila kita keluarkan benda macam ini, kita boleh bezakan orang yang berfikiran terbuka dan berpengetahuan melihat sesuatu secara positif,” katanya kepada Projek MMO.

Umum sudah mengetahui bahawa Faizal dan imej tidak berbaju seakan senonim kerana sebelum ini juga beliau pernah dilanda kontroversi melibatkan penampilan beliau. Kali ini pula Faizal sekali lagi membuat penampilan berani menerusi kulit album dan baginya persoalan aurat sebenarnya lebih tertumpu pada kaum wanita dan tidak pada golongan lelaki.

Album bertajuk Anatomi yang mula dipasarkan sejak minggu lalu memuatkan tujuh buah lagu. Jelasnya terdapat kuda pada kulit album itu kerana ianya mewakili tahun beliau dilahirkan. Manakala warna hitam putih pula melambangkan kehidupan. Kehadiran sayap pula menunjukkan burung mitos Liverpool dimana dirinya penyokong tegar pasukan itu. (rkty/w)


"Saya Masih Belum Bernikah"

Kerap bercuti bersama di luar negara, mungkin ada yang menganggap Nora Danish dan kekasih telah berkahwin secara senyap di luar negara. Walaupun beberapa kali menafikan dakwaan terbabit, Nora masih dihimpit dengan tuduhan tersebut sehingga kali ini beliau meminta orang ramai untuk mengesahkan sendiri di pejabat pendaftaran perkahwinan mengenai status beliau.

“Ia langsung tidak benar sama sekali. Bagi saya perkahwinan adalah perkara yang baik. Jadi, saya tidak lihat kenapa perlu untuk disorokkan berita itu andainya benar saya sudah jadi isteri orang semula. Tolonglah jangan percaya. Sekarang kan kita boleh periksa status seseorang itu di pejabat agama. Pergi saja ke bahagian pendaftaran perkahwinan”

“Jangan risaulah. Jika perkara ini betul, saya sendiri akan kongsi juga dengan semua orang. Benda baik, kita takkan sorok pun. Bila saya akan berkahwin? Maaflah, saya sendiri tidak boleh kongsi. Kita tunggu sahaja nanti, tidak berani saya mahu berkata apa-apa lagi buat masa ini,” katanya kepada Utusan Online mengenai berita perkahwinan beliau.

Biarpun dulu pernah mengatakan akan mendirikan rumah tangga pada tahun ini, Nora menegaskan bahawa ianya masih di dalam perancangan dan tidak berlaku pada tahun ini. Masih berteka-teki dengan rancangan perkahwinannya, Nora tetap berahsia mengenai tarikh perkahwinannya namun akan diberitahu kepada umum jika sudah tiba masanya. (rkty/w)


Pelanggan Dari Kelantan Hina Orang Utara Kulit Gelap

Ini memang boleh buat orang Utara panas hati membacanya. Tak sangka pulak sampai sebegini mentaliti sesetengah masyarakat kita. Betul betul menilai luaran orang semata mata tanpa memikirkan perasaan orang lain. Harap anda bawa bertenang dulu sebelum baca ya.

Baru baru ini melalui perkongsian di Facebook oleh dua insan yang terkesan dengan perbualan ini, seorang pelanggan ingin mendapatkan produk kosmetik daripada mereka.

Bermula dari pertanyaan biasa, pelanggan yang mendakwa dirinya daripada Kelantan secara tiba tiba menyatakan bahawa wanita dari Utara negara kita ini tidak cantik dan berkulit gelap selain mendabik dada tentang kecantikan wanita dari negeri asalnya itu.

Anda tak percaya? Nilailah sendiri perbualan di Whatsapp ini. Boleh tahan panas hati juga membacanya. Silap orang, memang kena sembur semula wanita tersebut.

Apa pendapat anda selepas membaca perbualan ini? Di Facebook sumber asal perbualan ini – Amy Azmi dan Siti Nurjawahir Jasmi yang juga merupakan pengasas produk tersebut, memang ramai yang menyatakan rasa tidak puas hati dengan sikap wanita itu.

Melalui pemerhatian kami, produk Misa Skincare sememangnya menjadi produk kecantikan yang mendapat permintaan yang tinggi di pasaran pada tahun 2016 oleh kerana keberkesanan jenama itu sendiri. Pelik juga apabila ada pihak yang belum pun mencuba namun sudah melemparkan hinaan sedemikian.

Usaha kami untuk menghubungi pihak berkenaan belum berhasil dan sehingga kini pengasas kepada produk berkenaan belum memberi sebarang kenyataan berikutan perkara tersebut.


Elly Mazlein Tutup Hati, Tidak Akan Sertai Semula Gegar Vaganza

Tidak berganjak dengan keputusannya untuk terus keluar daripada menyertai Gegar Vaganza, Elly Mazlein percaya dengan ketentuan rezeki yang mungkin akan diperoleh di tempat lain dan bukan pertandingan tersebut.

“Tidak, saya takkan terima walaupun ada kemungkinan diserap masuk ataupun menerusi sistem imuniti daripada penaja. Jika bukan di sini, mungkin rezeki saya ada di luar sana. Saya akan teruskan kerjaya nyanyian dan lakonan saya seperti biasa selepas ini,” jelasnya kepada BH Online.

Tindakan Elly tersebut bagaimanapun mendapat perhatian penaja rancangan berkenaan, Datuk Seri Vida yang mahu menggunakan kuasa imuniti kepada Ellya, namun ia ditolak oleh pelakon dan penyanyi berkenaan.

Baru baru ini, Elly mengakui sendiri komen yang diberikan oleh Ramli MS membuatkan dirinya tersentap. Usaha Datuk Seri Vida beberapa kali untuk menarik semula Elly Mazlein ke dalam program tersebut turut gagal setelah dia nekad untuk menarik diri. (rtky/s)


Sokong Elly Mazlein Tersingkir, Ogy Ahmad Daud Dikecam Peminat

Berita Elly Mazlein menarik diri kerana tidak tahan dengan hinaan Datuk Ramli MS sebagi juri Gegar Vaganza 3 hangat diperkatakan hari ini. Disebalik ramai yang bersimpati dengan penyanyi itu, Ogy Ahmad Daud pula seperti mencurahkan api didalam bara apabila beliau dengan lantangnya menyokong penyingkiran Elly yang hanya berdrama lebih didalam program itu.

“Ini IG saya dan saya berhak utk menulis apa yang saya nak. You all tak suka saya dan tak suka baca komen saya tak perlu baca. Saya pun tak hard up nak jadi juri GV. Dan saya nak kais pagi ke, tak hidup mewah ke yang penting saya tak ganggu orang lain meminta-minta”

“So you people that don’t like me that’s your problem and this is my IG. Go get a life. Yang duk cakap saya ni nenek suatu hari awak juga akan jadi nenek. End of story. Cerita saya berhijrah dan bertudung bukan urusan awak yang duk mengata,” tulisnya menerusi akaun Instagram.

Pergaduhan itu bermula apabila Ogy membalas komen salah seorang peminat sambil mengkritik persembahan Elly pada malam itu, yang akhirnya mengundang kepada perang mulut diantara beliau dan peminat Elly Mazlein yang mempertahankannya. Lebih panas lagi apabila peminat mula membandingkan kedudukannya sebagai selebriti yang tidak lagi relevan pada ketika ini.

Walau apapun, Elly telah pun membuat keputusan untuk menarik diri, tidak kira apa sebabnya mungkin itu adalah yang terbaik untuk dirinya. Sebagai orang luar tidak perlulah kita mengkritik sehingga bergaduh sesama sendiri. Nama pun program menyanyi, siapa tahu mungkin Elly akan diumumkan masuk semula dalam program itu pada minggu akan datang. (rkty/w)


"Kenyataan Saya Diputar Belit, Saya Masih Bayar Cukai Tahunan"

Dikecam hebat kerana kenyataan meminta pelepasan cukai bagi selebriti yang terpaksa menampung kos penampilan diri yang tinggi, Nora Danish meluahkan rasa terkilan dengan kenyataan media yang dianggap memutar belit. Kecewa dengan tuduhan peminat, Nora menegaskan bahawa dirinya tidak pernah melepaskan tanggungjawab membayar cukai.

“Isu Lembaga Hasil Dalam Negeri (LHDN), tidak buat salah pun kena marah. Ini mesti ada yang putar belit penyampaian Nora. Tidak apa, saya dalam perjalanan pulang ke Malaysia, Nora akan periksa siapa yang cuba sensasikan berita ini,” tulisnya di akaun laman sosial.

Walaupun kini dalam perjalanan pulang dari Korea, Nora menyedari kenyataannya mengenai perlepasan cukai kepada selebriti untuk menampung kos kekal cantik dikritik hebat oleh peminat. Tidak mahu isu terus berpanjangan, beliau menerusi akaun Instagram menjelaskan bahawa beliau hanya meminta sedikit perlepasan cukai dan bukan mengelak untuk membayar cukai.

Terdahulu, menerusi Utusan Online Nora telah mencadangkan agar artis wajar diberikan pelepasan cukai bagi menampung kos penampilan diri agar sesuai status mereka sebagai selebriti. Bagaimanapun, kenyataan beliau mula menjadi viral apabila ramai yang mula berang melihatkan kehidupan selebriti yang serba kemewahan tetapi mengelak untuk membayar cukai. (rkty/w)


Nora Danish Mahu Cukai Dilepaskan Buat Selebriti Demi Jaga Penampilan

Nampaknya permintaan Nora Danish kali ini dilihat akan menimbulkan perang mulut di kalangan masyarakat. Baru baru ini melalui Utusan Malaysia, Nora telah mencadangkan agar penggiat seni wajar diberikan pelepasan cukai bagi menampung kos penampilan diri agar sesuai status mereka sebagai selebiriti.

“Bagi saya sebagai rakyat Malaysia memang ini adalah tanggungjawab kita [membayar cukai]. Cuma apa yang saya harap ada sikit pelepasan buat selebriti macam kami ini. Bukan apa, dalam waktu sekarang kami banyak mengeluarkan wang untuk penampilan diri,” katanya.

Tambah Nora lagi, perkara tersebut merupakan sebahagian daripada kerja mereka dan barangkali boleh dimasukkan sebagai kos kerja mereka sebagai selebriti. Hmm, boleh tahan juga saranan Nora Danish.

Jadi bagi anda yang sedang membaca ini, apa pendapat yang anda mampu luahkan? Apa yang pasti, perkara sebegini pastinya menimbulkan rasa tidak puas hati rakyat biasa yang bukan selebriti dan sebenarnya, setiap orang pun menjaga mahu menjaga penampilan masing masing. (rtky/s)


Jualan Double 11 Memang Gila, Jimat Berganda Ganda

Jika anda kaki shopping online dan memang pandai mencari laman web yang memang harga jualan yang tak masuk akal, jom terjah ezbuy.my. Memang gila betul harga harga ezbuy tawarkan.

Untuk pengetahuan anda, ezbuy.my ini adalah salah sebuah pusat membeli belah sehenti atas talian yang anda boleh dapatkan pelbagai barang. Sebut saja barang dapur atau kereta, semua ada. Malah bagi anda yang nak beli hadiah untuk insan tersayang tapi nak berjimat, bolehlah dapatkan di ezbuy.my.

Nak membeli di sini senang saja, perlu daftar dan masukkan maklumat anda, log in dan pilihlah mana mana barang yang anda mahukan dan buat pembayaran. Nak mudah lagi, ikuti saja cara mudah ini.

Ini serius menarik. Mulai hari ini sehingga 11 November, ada 9 jenis jualan yang gila tak masuk akal. Nah, kami kongsikan bersama anda sebahagian jualan yang ada. Klik saja gambar dan anda akan dibawa untuk mendapatkan barangan yang ada.

Terkejut juga tengok tawaran Cash Off, sebab ada potongan sehingga sampai 70%. Memang jimat habis macam ni!

Ini yang paling best ni, lepas register di ezbuy.my, anda hanya perlu login setiap hari untuk dapatkan e-coin. Kan senang tu, login saja boleh dah dapat ganjaran.

Bukan main cepat habis barang di Flash Deal ni, sebabnya tawaran gila gila yang ditawarkan dalam masa terdekat. Dapat pulang produk yang ada potongan sampai 90%!

Bila kali terakhir anda beri hadiah kepada insan tersayang? Di Gift Ideas ini, ada penjimatan sehingga 11 kali. Berbaloi sangat untuk dapatkan sesuatu yang istimewa untuk kekasih atau pasangan anda.

Ha, untuk tawaran di Brands Collection memang banyak betul barangan berkualiti adakan tawaran malah setiap tawaran juga sukar betul untuk ditolak.

Siapa kata tak boleh membeli belah secara online bawah RM30? Jangan risau, di Price Zone, barangan yang ada semua di bawah RM30. Punyalah banyak barang yang ada sampai rambang mata dibuatnya.

Selain itu, jualan Prime Wishlist, Super Sales dan Brands Collection juga menawarkan barangan yang memang rambang mata punyalah nak memilih. Sudahnya nanti penuh troli nak memborong online di ezbuy.my ini.

Selain itu anda juga berpeluang untuk mendapatkan voucher tanpa had untuk berbelanja di ezbuy.my yang berlangsung dari 4 November hingga 11 November ini. Jangan lepaskan peluang anda!


"Betul Kata Orang, Rezeki Lepas Kahwin Itu Memang Ada"

Mendirikan rumah tangga pada bulan lalu, Saharul Ridzwan akui kehidupannya jauh berubah berbanding dahulu. Malah benar kata orang tua, perkahwinan itu membuka pintu rezeki kerana Saharul sendiri mengalaminya apabila bernikah dengan Deena Emir pertengahan September lalu. Bukan itu sahaja, ada berita juga mengatakan isterinya kini sedang bunting pelamin.

“Betul yang orang selalu kata, rezeki lepas kahwin itu memang ada. Terma rezeki juga tak tertumpu satu saja, ada orang dikurniakan rezeki bisnes, kerjaya, anak dan sebagainya. Yang saya perlu lakukan adalah percaya bahawa Allah SWT itu akan kurniakan rezeki”

“Insya-Allah, kalau ada saya akan beritahu kepada semua. Saya akan cari masa yang betul-betul sesuai dan akan uar-uarkan kepada semua. Saya bukan nak sorok atau apa cuma bagi saya belum masanya lagi untuk saya berbicara mengenainya,” katanya kepada Utusan Online.

Sebelum ini menerusi ruangan Pok Lip dari Utusan Online, Deena dikatakan sedang hamil dengan usia kandungan masih di peringkat awal. Bagaimanapun, Saharul ketika ditanya mengenai berita kehamilan itu memilih untuk berdiam diri terlebih dahulu dan enggan mengulas lanjut. Mungkin juga kerana kehamilan isteri kesayangannya itu masih di peringkat awal.

Bagaimanapun, Saharul tidak ketinggalan meminta agar semua peminatnya mendoakan yang terbaik buatnya dan isteri, selain daripada mengharapkan segalanya berjalan dengan lancar. Terdahulu, Saharul juga mendedahkan bahawa berat badannya kini hampir mencecah 90 kilogram sejak berkahwin, memang terserlah kebahagiaan pasangan pengantin baru ini. (rkty/w)


Elly Mazlein Terasa Hati Dengan Komen Ramli MS?

Habis kecoh dunia laman sosial satu Malaysia (bagi yang layan Gegar Vaganza) apabila Elly Mazlein telah mengambil keputusan untuk menarik diri. Malah bagi peminat Elly, Ramli MS buat masa ini sangat dibenci malah juri tersebut turut dikatakan tidak professional.

Menurut Elly dalam temubual ringkas Datuk Vida bersama Elly yang dimuatnaik di Instagram milik usahawan wanita berkenaan, dia merasakan komen daripada Ramli MS adalah keterlaluan. Tidak dapat menahan sebak, Elly juga dilihat beberapa kali mengesat air mata yang mengalir berlinangan di pipi.

A video posted by Dato' Seri Dr. Hajah Vida (@datoserivida) on Nov 6, 2016 at 9:20am PST

Selain ada peminat fanatik yang menyatakan bahawa tiada seri lagi buat Gegar Vaganza kerana penarikan diri Elly, tidak tahulah jika apa yang terjadi ini sekadar gimik yang dilakukan oleh pihak penyiar rancangan tersebut.

Masih ramai lagi peserta dan momentum persembahan pastinya perlu disemarakkan demi mendapat sokongan peminat dan penonton dari minggu ke minggu. Bagi peminat tegar rancangan tersebut, apa yang anda boleh lakukan hanyalah menunggu apa yang akan terjadi di minggu yang mendatang. (rtky/s)


Che Ta Kerja Keras, Belanja Berbaloi Dengan Usaha

Sering kali dilihat keluar negara bersama keluarga tercinta kemudian ditambah lagi dengan kemeriahan berpakaian sedondon, tidak dapat dinafikan ada segelintir masyarakat yang bagaikan tidak puas hati dengan apa yang dikongsikan di laman sosial Che Ta.

“Perumpamaan ukur baju di badan sendiri itu kena dengan diri saya. Jadi tidak salah kalau saya berbelanja mewah jika semua itu mengikut kemampuan saya. Dan tidak salah juga kalau saya mengetengahkan konsep sedondon dengan anggota keluarga pada setiap percutian kerana itu juga pilihan saya”

“Hinggakan terpaksa mengemas baju seharian untuk memastikan tema pakaian kami anak beranak semuanya sama juga saya tak kisah. “Sebab kalau kita mahu semuanya sempurna maka seseorang itu perlu berkorban. Yang penting adalah kepuasan diri,” jelasnya kepada Utusan Online.

Selain itu, apa yang tidak diketahui oleh orang ramai adalah usahanya yang tidak mengenal erti penat selain terpaksa membahagikan masa dalam menguruskan keluarga dan juga perniagaan malah kadang kala perkara tersebut mengheretnya untuk bekerja hingga lewat malam.

Sejauh mana pun kecaman orang ramai yang ‘sakit mata’ melihat kesenangan Che Ta namun dalam masa yang sama pelakon wanita ini turut memberi inspirasi kepada mereka yang ingin berjaya. (rtky/s)


Diana Danielle, Farid Kamil Sama Sama Pendam Rasa

Suami isteri mana tidak sayangkan hubungan yang tercipta sekian lama dan begitu jugalah apa yang dirasai oleh Diana Danielle terhadap status rumah tangga mereka yang dikatakan berantakan. Malah tindakan nekad Diana ke Mahkamah Syariah turut membuatkan suaminya terkejut.

Menurut luahan Diana kepada BH Plus, dia mengakui bahawa terlalu mengikut emosi selain menjelaskan bahawa mereka saling memendam perasaan. Malah Diana juga mengakui bahawa tindakan drastiknya ke Mahkamah Syariah bukanlah perkara yang tepat.

“Tindakan saya itu bagaimanapun, tidak tepat kerana tidak terlbeih dulu bersemuka dan berbincang dari hati ke hati dengan suami. Saya hanya memikirkan hati sendiri yang terluka, tanpa menyedari saya juga pernah melukakan hati suami”

“Tidak dinafikan, Farid terkejut dengan tindakan saya. Bagi saya, apa yang berlaku itu menjadi maran buat Farid yang tidak pernah menyangka, saya berani bertindak sejauh itu,” jelasnya.

Selain itu tambah Diana, Farid sememangnya tidak setuju untuk bercerai dan setelah bersemuka, barulah mereka mengetahui bahawa dia dan suami sama sama melakukan kesilapan. Diana pun banyak memendam rasa, Farid pun turut memendam rasa.

“Apa juga masa yang timbul, setiap pasangan perlu berbincang dan meluahkan ketidakpuasan hati, bukan memendam rasa. Sebelum ini, kami ‘makan hati’ dengan sikap masing masing yang tidak mahu meluahkan apa yang terbuku di hati. Lama kelamaan, ia menjadi barah dalam rumah tangga,” jelasnya lagi.

Tatkala melihat gambar mereka bahagia di laman sosial, rupanya masing masing sedang memendam perasaan. Apa pun, syukur segalanya sudah kembali pulih dan pastinya apa yang diluahkan oleh Diana ini mampu menjadi nasihat kepada pasangan yang bakal dan baru berkahwin. Semua nampak remeh sebelum perkara yang sama terhempap atas kepala sendiri. (rtky/s)


Pemilik Restoran Mahu Saman Zul Ariffin?

Bukan pertama kali kes sebegini berlaku, malah sudah beberapa kali Zul Ariffin diterjah dengan kontroversi yang sama. Baru-baru ini, seorang peminat yang hampa telah menyuarakan rasa hati di Facebook gara-gara pelakon berkenaan menolak pelawaan untuk bergambar.

Melalui luahan daripada peminat dan juga pemilik restoran di mana Zul Ariffin menjamu selera tersebut, pelakon berkenaan didakwa merasa tidak selesa apabila diajak bergambar selepas habis makan.

Bagaimanapun perkara tersebut turut menimbulkan perbalahan apabila ada pihak yang menyatakan bahawa dakwaan pemilik restoran berkenaan adalah palsu malah lelaki berkenaan juga sudah bersedia sekiranya perkara tersebut ingin dibawa ke mahkamah.

Begitulah ceritanya dan mungkin jawapan yang pihak Zul Ariffin akan balas semula nanti pun akan sama macam sebelum ini. Tidak mahu berpihak kepada mana mana pihak, semoga perkara ini selesai dengan cara yang baik. (rtky/s)


Rumah Tangga Goyang, Diana Danielle Jumpa Peguam Syariah

Jika dilihat pasangan, Diana Danielle dan Farid Kamil begitu bahagia sekali, apatah lagi ditambah dengan dua orang cahaya mata yang melengkapkan lagi kehidupan mereka. Namun baru-baru ini, rumah tangga mereka dikatakan goyang apabila Diana dikatakan hadir ke Mahkamah Syariah pada minggu lalu. Bagaimanapun, ketika ditanya mengenainya beliau enggan menyatakan sebabnya.

“Perkara itu memang benar, tetapi untuk apa, ia terlalu peribadi untuk dinyatakan. Usia perkahwinan kami masih terlalu muda. Empat tahun berkahwin belum cukup untuk saya dan suami mengenali satu sama lain secara mendalam. Kadang kala, perselisihan yang berlaku menyebabkan saya terlebih emosi,” katanya kepada Berita Harian Online mengenai perkara itu.

Sementara itu, Diana yang sebelum ini pernah menghilangkan diri dari dunia seni selepas bernikah dengan pelakon dan pengarah terbabit dilihat mula aktif menghadiri acara hiburan akhir-akhir ini sehingga menimbulkan persoalan dan spekulasi mengenai status perkahwinan mereka. Apakah Diana kembali ke dunia hiburan sebagai persediaan jika perkahwinannya berakhir.

Walaupun masih berteka-teki mengenai status perkahwinannya, rumah tangga Diana dan Farid dikatakan sudah bergolak sejak beberapa bulan lalu lagi. Dalam masa yang sama, Diana juga mengakui bahawa setiap perkahwinan ada pasang surutnya. Perselisihan berpanjangan juga dikatakan mendorong Diana untuk mendapatkan khidmat nasihat peguam syariah.

Pasangan ini telah berkahwin pada tahun 2012. Hasil perkahwinan, Farid dan Diana telah dikurniakan dua orang cahaya mata, Muhamad yang berusia 3 tahun dan Nur Aurora yang berusia setahun. Apapun benar setiap perkahwinan ada pasang surutnya, diharap apa pun jua masalah yang sedang dihadapi mereka dapat diselesaikan dengan cara baik. (rkty/w)


Sharifah Shahirah Selamat Lahirkan Cahaya Mata

Tahniah kami ucapkan kepada pelakon dan juga pengacara, Sharifah Shahirah kerana telah selamat menimang cahaya mata keempat semalam di sebuah pusat perubatan swasta.

“Shiera dimasukkan ke hospital pada jam 6 pagi tadi (semalam). Mengikut perancangan awal, Shiera akan bersalin secara normal. Tetapi apabila Shiera masih belum menunjukkan tanda untuk segera bersalin, doktor memberikan pilihan supaya menjalani pembedahan”

“Alhamdulillah tiada sebarang kompilasi berlaku, malah mereka sihat dan selamat. Itu yang lebih penting,” kongsi suaminya Zulkfili Azahari atau Ijoy kepada BH Online. Sharifah Shahirah dan juga Ijoy sebelum ini dikurniakan tiga cahaya.

Semoga keluarga ini akan terus kekal bahagia serta dipermudahkan segala urusan dengan kehadiran cahaya mata baru dan pastinya ia akan menambah lebih lagi kemeriahan. (rtky/s)


Izara Aishah Akui Kecaman Beri Tekanan Emosi

Pernah dikecam warga laman sosial gara gara berpakain seksi bersama Kilafairy ketika menghadiri festival fesyen baru baru ini, Izara Aishah menyatakan bahawa perkara tersebut turut memberi kesan emosi kepadanya.

“Saya tahu ramai yang menyangka Kila mempengaruhi saya berpakaian begitu. Malah ada juga orang di sekeliling saya menganggp perkara sama. Untuk pengetahuna semua, Kila tidak pernah memaksa saya untuk bergaya seksi dan apa yang berlaku adalah kehendak sendiri”

“Kasihan Kila, tidak pasal pasal namanya dikatikan dalam kontroversi itu. Saya sudah pun meminta maaf sebelum ini dan saya mengaku, itu semua salah sendiri,” katanya dipetik dari BH Plus. Bagaimanpun, masih terdapat segelintir masyarakat seperti tidak dapat memaafkan apa yang dilakukan oleh Izara.

Apa pun, pastinya Izara sudah menyesali dengan tindakannya itu. Bagi Izara, mungkin hiraukan saja apa yang dikatakan orang sekeliling asalkan dirinya sentiasa konsisten untuk menjadi insan yang lebih baik. (rtky/s)


Fattah Amin Akui Neelofa Gadis Idamannya

Walaupun drama terbaru arahan Micheal Ang, Suri Hati Mr Pilot sudah melabuhkan tirainya semalam tetapi masih ramai lagi tidak boleh berganjak dengan babak-babak romantik diantara Neelofa dan Fattah Amin. Bukan sahaja di dalam drama, malah menerusi rancangan terbitan Astro, Fattah mengakui bahawa Neelofa adalah gadis idamannya di hadapan orang ramai.

Menerusi rancangan Meletop itu, Fattah telah sekali lagi membuat kejutan kepada Neelofa dengan hadir ke rancangan terbabit. Video berdurasi 7 minit itu menunjukkan mereka begitu mesra sekali selain daripada saling bertentang mata ketika bercerita mengenai drama terbabit yang sudah sampai ke penghujung episod sebelum Fattah membuat pengakuan romantis itu.

Memang gigit jari semua wanita di luar sana mendengarnya, tetapi pasti ramai yang sukakan gandingan mereka di dalam drama tersebut mahupun jika mereka betul-betul bercinta. Kalau masih ingat, ketika orang ramai sedang demam Suri Hati Mr Pilot, Fara Fauzana pernah mengeluarkan kenyataan pedas dimana Fattah bukanlah citarasa lelaki idaman Neelofa.

Jika dilihat kepada video itu, ternyata mungkin salah tanggapan Fara. Mungkin ini juga gimik untuk mempromosikan drama lakonan mereka. Namun jika benar sekalipun mereka mempunyai hubungan istimewa di belakang tabir, apa salahnya kerana masing-masing juga masih belum berpunya. Lagi pula memang sepadan tengok mereka berdua, peminat pun suka. (rkty/w)


Isu Cukai: Che Ta Bidas Dakwaan Elak Bayar Cukai

Tidah tahan terus dituduh mengelak membayar cukai walaupun mempunyai gaya hidup yang mewah, Rozita Che Wan dikatakan mengamuk selepas seorang pengikutnya memberikan komen berbentuk provokasi. Menerusi laman Instagram, Che Ta yang berang dengan kenyataan lelaki itu membidas komen lelaki itu mengenai kemampuannya menyelesaikan cukai tertunggak.

“Eh bequkkkkkk! Aku bukan tak bayar income tax! Lain Kali kena tau dulu sebelum nak bercakap! Aku bayar income tax dekat sejuta setahun! Tapi MASIH TAK CUKUP!! Bukan aku tak bayar bodoh!,” tulisnya menerusi laman sosial membidas kritikan pengikutnya yang mendakwa beliau sengaja mengelak untuk membayar cukai sehingga disekat keluar negara.

Dalam masa yang sama, Che Ta dan individu yang dikenali sebagai Afif PLC turut saling membalas komen dan berperang mulut di laman sosial. Bagaimanapun, menurut portal Oh Bulan, komen-komen berkenaan telah pun dipadamkan di laman sosial usahawan terbabit.

Rata-rata ramai peminat Che Ta mempertahankan tindakan pelakon kesayangan mereka kerana menganggap isu tidak membayar cukai tidak sepatutnya dipanjangkan sehingga menghina seseorang. Malah ramai juga yang turut meminta Che Ta supaya terus bersabar dengan dugaan yang melanda dirinya dan tidak mempedulikan kritikan orang ramai terhadap isu terbabit.

Terdahulu, Che Ta dikatakan terpaksa membatalkan majlis ulangtahun kelahiran Aaisya Dhia Rana yang sepatutnya dijadualkan berlangsung di London kerana disekat untuk keluar negara berikutan mempunyai cukai tertunggak. Ramai yang mendakwa Che Ta seolah sengaja mengelak untuk membayar cukai terbabit kerana kemewahan yang dipamerkan beliau sekeluarga. (rkty/w)


Demi Menjaga Ibu Sakit, Adira Mahu Bersalin Di Sabah

Gara-gara kesihatan ibunya yang tidak stabil, Adira membuat keputusan untuk bersalin serta berpantang di kampung halamannya di Kundasang, Sabah. Selain dapat menjaga dan menemani ibunya yang sakit, kehadiran ibunya juga dapat memudahkan urusan berpantang Adira yang kini hamil dengan usia kandungan memasuki lima bulan sebelum dijangka bersalin pada tahun depan.

“Mengikut perancangan, saya berhasrat untuk bersalin dan berpantang di kampung kerana ibu kurang sihat. Biasalah sakit tua, keadaan kesihatan ibu perlukan pemantauan. Walaupun ibu sekadar menjadi peneman, nasihat dan petuanya saya perlukan. Pada masa sama apabila di kampung tidaklah nanti saya risau akan kesihatannya disebabkan ibu ada di depan mata”

“Namun semuanya masih berada dalam perbincangan dengan suami. Ada lagi empat bulan untuk dipertimbangkan. Jika tiada aral melintang, saya berharap segala yang dirancang akan berjalan dengan lancar,” katanya kepada Berita Harian Online mengenai perancangannya yang berhasrat untuk bersalin dan berpantang di rumah ibunya di Kundasang, Sabah.

Dijangka bakal bersalin pada bulan Mac tahun depan, Adira akui dirinya tidak mengalami sebarang alahan teruk di sepanjang kehamilan. Pun begitu, selera makannya semakin bertambah sejak hamil apabila beliau kerap berasa lapar pada waktu malam tetapi pada ketika ini beliau lebih menggemari makanan yang dimasak di rumah berbanding keluar untuk ke restoran. (rkty/w)


Cukai Tertunggak, Che Ta Nafi Mengelak Bayar Cukai

Semalam heboh seketika apabila Rozita Che Wan dikatakan tidak dapat keluar negara kerana mempunyai tunggakkan cukai dengan jumlah yang tinggi sehingga terpaksa membatalkan majlis ulangtahun kelahiran anaknya di London. Bagaimanapun, Che Ta menafikan dakwaan mengatakan beliau mengelak membayar cukai sehingga menyebabkan perjalanannya ke luar negara disekat.

“Saya bukannya tidak membayar cukai, selama ini. Seperti biasa, saya membayar cukai terkini. Begitupun, tidak dinafikan masih ada sejumlah tunggakan daripada cukai terdahulu. Saya tahu dan sedar tanggungjawab saya. Memang saya kena bayar cukai seperti orang lain juga. Cuma, jumlah tunggakan cukai yang perlu saya bayar adalah besar nilainya”

“Saya pula belum mampu untuk menjelaskan bayarannya secara sekali gus. Saya juga sudah mengadakan pertemuan bersama pihak Lembaga Hasil Dalam Negeri (LHDN) berhubung perkara ini,” katanya kepada Berita Harian Online mengenai berita kononnya beliau disekat ke luar negara kerana mengelak untuk membayar cukai sehingga tertunggak.

Rimas dengan masalah cukai tertunggak yang dihadapinya, Che Ta mengambil pendekatan melantik ejen percukaian bagi memudahkan urusan tersebut sekaligus menyelesaikan masalah perjalanan beliau ke luar negara. Bagaimanapun ejen yang dilantik itu merupakan ejen ketiga selepas ejen terdahulu gagal menyelesaikan urusan cukai yang dihadapinya.

Terdahulu, Che Ta terpaksa melupakan hasrat untuk menyambut majlis ulangtahun kelahiran Aaisyah Dhia Rana yang dirancang untuk diadakan di London berikutan masalah cukai tertunggak. Mengakui tidak mampu membayar jumlah tunggakan cukai itu, Che Ta tetap meneruskan majlis sambutan kelahiran anaknya itu di sebuah hotel terkemuka di ibu negara.(rkty/w)


Fathia Latiff Akui Minat Lelaki Matang

Mengakui lebih selesa solo buat ketika ini, pelakon Fathia Latiff juga memberitahu bahawa bukan tiada lelaki yang cuba mendekatinya namun belum ada pengganti yang sesuai lagi buat ketika ini.

“Saya tidak nafikan ramai lelaki yang ingin berkenalan tetapi semuanya tidak sesuai untuk dijadikan kekasih atau calon suami. Terus terang, rata-rata lelaki yang ingin berkenalan adalah remaja belasan tahun”

“Saya juga terkejut kerana ada remaja yang berani mendekati saya di tempat awam secara terang-terangan. Namun saya terpaksa menolak secara baik pelawaan mereka kerana tidak berminat untuk berkawan dengan lelaki jauh lebih muda seperti itu kerana mencari yang lebih matang,” katanya kepada Harian Metro.

Sementara itu, hubungan Fathia dan juga bekas kekasih iaitu Aiman Hakim Ridza – buat ketika ini masih kekal sebagai kawan biasa malah pelakon wanita ini juga tidak menolak jika mereka perlu berganding bersama. (rtky/s)


Demi Kontrak, Siti Elizad Tahan Hamil

Demi memberi perhatian kepada kerjaya, Siti Elizad menjelaskan bahawa dia terpaksa menahan keinginannya untuk hamil. Namun dia juga dalam masa yang sama tidak sabar menantikan saat untuk dikurniakan cahaya mata.

“Sejujurnya, saya memang sukakan kanak-kanak kerana gelagat dan keletah mereka boleh hilangkan stres. Anak buah saya pun ramai, sebab itulah teringin untuk bermain dengan zuriat sendiri”

“Namun buat masa ini saya pendamkan dulu hasrat tersebut kerana terikat dengan kontrak lakonan yang menghalang saya untuk hamil. Alhamdulillah, suami pun tidak mendesak sebab dia dah ada dua anak hasil perkahwinan sebelum ini,” katanya kepada Utusan Online.

Selain itu menurut Elizad, penglibatannya dalam penggambaran juga turut melibatkan aksi lasak dan perkara tersebut membuatkan dia dan suami membuat perancangan keluarga. (rtky/s)


Tak Mampu Bayar Cukai Tertunggak, Che Ta Disekat Keluar Negara

Nampaknya hajat Rozita Che Wan ingin meraikan ulangtahun kelahiran anak kesayangannya, Aaisyah Dhia Rana di London terbantut apabila beliau berdepan dengan masalah cukai tertunggak, sekaligus tersekat untuk ke luar negara. Lebih mengecewakan lagi segala tempahan lokasi dan persiapan untuk menyambut majlis istimewa anaknya itu telah pun siap dilakukan.

“Jumlah tunggakan cukai yang perlu dibayar besar nilainya. Saya belum mampu untuk menjelaskan bayarannya sekaligus. Saya sudah mengadakan pertemuan bersama pihak Lembaga Hasil Dalam Negeri berhubung perkara ini. Mahu atau tidak, saya perlu menyelesaikan tunggakan itu. Buat masa ini, hendak membayar separuh daripada jumlah itu pun belum saya mampu”

“Mujur Aaisyah masih kecil dan tidak faham masalah yang saya lalui. Kalau sudah besar, barangkali dia berkecil hati. Cuma, moodnya kurang baik hari ini. Saya sendiri sebenarnya jarang membawanya ke acara membabitkan ramai orang. Jadi, memang dia tidak biasa dengan dengan situasi seperti ini,” katanya kepada Berita Harian Online mengenai perkara tersebut.

Mengakui tidak mampu membayar jumlah tunggakan cukai yang terlalu besar, Che Ta semalam bagaimanapun tetap meneruskan majlis sambutan kelahiran anaknya itu di sebuah hotel terkemuka di ibu negara. Dengan bertemakan serba putih, Aaisyah tampil comel memakai gaun hijau bersama beg tangan berwarna pink di majlis tersebut di sisi ibu bapanya

Sebelum ini Che Ta yang terkenal dengan sikap gemar berbelanja telah mengadakan sambutan ulangtahun kelahiran anaknya Amar dengan meriahnya di Santorini, Greece ketika mereka sekeluarga bercuti di sana. Apapun kami kongsikan beberapa gambar sambutan ulangtahun kelahiran Aaisyah semalam yang diadakan di Hotel Ritz Carlton, Kuala Lumpur. Enjoice! (rkty/w)


Anis Al-Idrus Tak Kisah Berlakon Bersama Bekas Kekasih

Bekas kekasih, Raja Afiq iaitu Anis Al-Idrus memberitahu bahawa dia seorang yang sangat profesional sekiranya digandingkan dengan Raja Afiq tidak kira sama ada dalam lakonan atau pekerjaan. Bagi pengacara Pencetus Ummah itu, dia tidak mempunyai masalah untuk digandingkan bersama Raja Afiq sekiranya diberitahu untuk berbuat sedemikian.

BACA: Cinta Antara Raja Afiq & Anis Al Idrus Sudah Berakhir

“Saya seorang profesional, tak kisahlah sebelum ini bergaduh ke apa. Kerja tetap kerja, kita orang bisnes dengan musuh pun kadang-kadang boleh bawa untung, tidak ada masalah,” katanya yang ditemui di Majlis Pelancaran Pembukaan Estetika Medispa.

Terdahulu, Anis Al-Idrus pernah mengeluarkan kenyataan untuk membongkar kejadian di sebalik putusnya hubungan percintaannya bersama pelakon Raja Afiq. Bagaimanapun, Anis enggan mengulas lanjut mengenai soal itu dan menjelaskan belum tiba masa yang sesuai untuk bercakap tentang perkara tersebut.

“Sebab, apa, mengapa saya tak boleh nak cakap lagi. Sebab itu saya tak boleh bagi kenyataan, lagipun ini untuk menghormati ibu bapa dan pihak yang terlibat,” ujarnya ringkas.

Pun begitu, Anis Al-Idrus tidak pernah serik untuk bercinta kerana baginya jodoh, ajal dan maut berada di tangan Tuhan. Dia turut berkata, ciri-ciri seorang lelaki idamannya ialah seseorang yang boleh membimbingnya.

“Percintaan terserah pada jodoh. Benda-benda sebegini saya pandang positif. Pengalaman kehidupan mengajar kita, tak kisah umur dia berapa, kalau kata serik itu sudah menidakkan ketentuan Allah. Saya lebih minat pada orang yang boleh membimbing, tahu solat lima waktu,” katanya kepada Rotikaya. (rtky/h)


"Sampai Masanya, Saya Akan Kongsi Berita Gembira Itu"

Pelakon Saharul Ridzwan terus berteka-teki mengenai status kehamilan isterinya, Qaabila Deena Amir. Bagaimanapun pelakon ini enggan mengulas lanjut mengenai perkara tersebut dan hanya akan berkongsi berita gembira tersebut sekiranya tiba masa yang sesuai nanti.

“In shaa Allah saya akan cerita apabila tiba waktu yang sesuai untuk saya kongsi berita gembira itu. Doakan kami dimurahkan rezeki dalam kerjaya, perniagaan, dan dikurniakan rezeki anak,” katanya kepada Rotikaya.

Berita yang tersebar mengatakan bahawa isteri kepada Saharul Ridzwan ini telah mengandung adalah menerusi ruangan Pok Lip, Utusan Online. Dalam ruangan tersebut, dikatakan bahawa isterinya, Qaabila Deena Amir telah pun disahkan mengandung sebulan. Pun begitu, Saharul belum bersedia untuk menghebahkan perkara itu. (rtky/h)


Ramai Korbankan Cuti Kerja Demi Drama Suri Hati Mr Pilot?

Bukan sahaja membariskan pelakon-pelakon mantap seperti Neelofa dan Fattah Amin, tetapi drama bersiri terbaru Suri Hati Mr Pilot mempunyai keunikan tersendiri sehingga mampu menarik beribu peminat. Manakan tidak, majlis tayangan perdana yang diadakan pada hari Isnin juga penuh diserbu peminat yang fanatik untuk bertemu pelakon kesayangan walaupun pada hari bekerja.

“Seriau Miss K tengok terlalu ramai orang di Majlis Tayangan Perdana drama Suri Hati Mr. Pilot di GSC Pavilion Kuala Lumpur hari baru-baru ini. Miss K puji effort tu, cuma yang peliknya tu datang beramai-ramai pada hari Isnin ni tak pergi kerja ke semua tu atau mereka ambil cuti semata-mata untuk beramah mesra dengan para pelakon kesayangan mereka”

“Kalau betullah mereka ambil cuti, Miss K respek sangatlah. Demi nak berjumpa pelakon kesayangan Suri Hati Mr Pilot, sanggup berkorban buang cuti untuk tatap wajah mereka. Penuh dan berasak-asak dibuatnya sampai ada yang menangis. Hebatkan penangan Suri Hati Mr Pilot ini, kalah drama K-Pop,” katanya menerusi ruangan Miss K di portal Astro Gempak.

Dalam masa yang sama, terdapat juga gosip mengatakan pelakon utama drama ini, Fattah dan Neelofa memang mempunyai hubungan istimewa di luar lokasi pengambaran. Selain sering memuat naik gambar mesra bersama, pengarah drama tersebut juga hairan melihat keserasian yang timbul diantara mereka. Mungkin juga ini antara sebab Suri Hati Mr Pilot semakin hangat.

Malah sebelum ini juga berlangsung sesi bertemu peminat yang telah diadakan di MPH Nu Sentral yang turut mendapat sambutan luar biasa termasuklah di Singapura baru-baru ini. Drama Suri Hati Mr Pilot yang bermula tayangan pada 10 Oktober lalu merupakan drama arahan pengarah hebat Micheal Ang, selain diambil sebagai adaptasi novel karya Dyla Dyna. (rkty/w)


Isteri Saharul Ridzwan Hamil Sebulan?

Baru sahaja mendirikan rumah tangga, pasangan bahagia Saharul Ridzwan dan Deena Amir mungkin masih di peringkat berbulan madu. Namun menerusi ruangan Pok Lip, Saharul dikatakan bakal bergelar bapa tidak lama lagi apabila isterinya kini sedang hamil dengan usia kandungan sebulan selepas pasangan ini selamat bernikah pada awal September lalu.

“Dengar-dengar Saharul bakal bergelar bapa. Sebab cakap kawan Poklip dengan yakinnya, isteri pelakon tersebut, Deena Emir kini sedang hamil. Baru sebulan usia kandungan. Menurut sumber, buat masa ini, Saharul tidak mahu menghebohkan tentang berita kehamilan itu. Mungkin terlalu baru. Kalau sudah usia kandungan mencecah tiga empat bulan, baru boleh cerita”

“Patutlah bila Poklip tanya Saharul kalau-kalau ada berita gembira, Saharul hanya tergelak manja. Macam ada sesuatu yang ingin dikongsikan dengan rakan-rakan media, cuma belum tiba waktu yang sesuai. Tapi kalau namanya pelakon, cepat sahaja cerita tersebar. Punyalah beria merahsiakan, kadang-kadang terlepas juga,” katanya menerusi Utusan Online.

Bagaimanapun Saharul masih berdiam diri tanpa mengeluarkan sebarang kenyataan mengenai dakwaan mengatakan isterinya sedang hamil. Kalau diikutkan pasangan ini baru sahaja berkahwin, apa salahnya jika Deena sudah hamil bak kata orang bunting pelamin. Apapun jika benar perkara ini, tahniah diucapkan kepada pasangan romantis ini yang bakal bergelar ibu bapa.

Terdahulu, Saharul mengakui berat badannya semakin meningkat naik sehingga mencecah 90 kilogram sejak mendirikan rumah tangga. Memang terpancar kebahagiaan di wajah Saharul sejak mempunyai isteri yang boleh menjaga keperluan harian, rajin memasak serta menggembirakan hati setiap kali kepenatan pulang dari bekerja, memang untung Saharul menikahi Deena. (rkty/w)


Soo Wincci Diiktiraf Ratu Cantik Pertama Malaysia Terima PHD

Enam tahun bekerja keras akhirnya Soo Wincci dapat menarik nafas lega apabila bergelar doktor falsafah (PhD) selepas menerima ijazah dalam bidang Pengurusan Perniagaan pada majlis konvokesyen Universiti Terbuka Malaysia (OUM) pada Isnin lalu. Malah baginya segala pengorbanan yang tempuhi selama ini untuk mengejar cita-cita itu akhirnya berbaloi.

“Saya berbangga akhirnya dapat menghabiskan pengajian selama enam tahun biarpun ada satu tahap saya rasa hampir putus asa. Ramai juga menganggap saya gila kerana terlalu kuat bekerja dan membahagikan dalam pelbagai bidang. Saya harap dengan ijazah kedoktoran ini dapat menjadi inspirasi kepada lain yang mahu menyambung pengajian mereka semula”

“Usaha saya dalam bidang akademik tidak akan putus setakat ini sahaja, lepas ini saya akan aktif memberi ceramah-ceramah di sekolah atau program akademik. Selain itu, saya juga merancang untuk menjadi pensyarah separuh masa di universiti ini (OUM), semuanya masih dalam peringkat perbincangan,” katanya kepada m Star Online mengenai perkara itu.

Sementara itu, pada majlis itu juga Soo Wincci turut menerima pengiktirafan sebagai ratu cantik Malaysia pertama menerima PhD oleh Malaysia Book of Records. Soo Wincci juga mempunya ijazah sarjana muda dalam bidang undang-undang dari Universiti Reading, United Kingdom dan Ijazah Sarjana dalam pengurusan perniagaan dari Universiti Sunshine, Coast, Australia. (rkty/w)


Gambar Sekitar Percutian Erin Malek Dan Keluarga Di Dubai & London

Sejuk mata memandang melihatkan gambar gambar percutian Erin Malek bersama suami dan juga anak sulung mereka, Faliq. Melalui perkongsian gambar di Instagram pasangan ini, mereka telah pun menjelajah ke Dubai dan juga London bersama.

Pasangan yang selamat dinikahkan pada 10 Oktober 2014 itu juga dilihat turut meraikan ulangtahun kedua perkahwinan mereka beberapa minggu sebelum bercuti bersama.

Malah baru baru ini juga Erin menyatakan bahawa dia sudah pun mengandung cahaya mata kedua. Perkara ini sekaligus membuatkan para peminat tidak sabar-sabar untuk menantikan kehadiran insan baru dalam keluarga selebriti kesayangan mereka ini.

Semoga perancangan pasangan ini akan dipermudahkan. Erin pun dalam masa yang sama diharap dapat menjaga kesihatan sepanjang mengandung. Apa pun, kami kongsikan bersama anda beberapa keping gambar mereka ketika bercuti. Enjoice!


Julia Ziegler Percaya Bakal Suami Jodoh Terbaik

Bakal melangsungkan perkahwinan bersama cinta hati pada awal tahun hadapan, Julia Ziegler ternyata teruja menanti hari bahagia tersebut malah dia dan pasangan juga sudah menghadiri kursus perkahwinan.

“Persiapan perkahwinan kami sebenarnya sudah pun dimulakan sejak Jun lalu dan kini ia hampir sempurna dilakukan. Apa yang tinggal kini hanyalah cendera hati untuk tetamu, yang kebanyakannya kami hasilkan sendiri”

“Pada masa sama, saya ligat membantu keluarga melakukan persiapan kahwin adik saya, Melissa, yang akan menaiki pelamin bulan depan. Majlis kahwin saya cukup ringkas dan sederhana. Paling penting ialah acara wajib, iaitu akad nikah, berlangsung dalam suasana yang sempurna,” jelasnya kepada BH Online.

Bagi Julia, kehadiran bakal suaminya, Johan itu juga banyak mengubah dirinya. Selain menyatakan sudah lama bersedia untuk bergelar isteri, Julia juga sangat percaya bahawa lelaki berkenaan adalah jodoh terbaik buatnya. (rtky/s)


Berat Badan Hampir 90 Kilogram, Saharul Ridzwan Kembali Ke Gimnasium

Kehadiran isteri di dalam kehidupan sememangnya mampu merubah segalanya termasuklah berat badan. Mengakui segala keperluannya selain turut bahagia bersama isterinya, Deena Emir, Saharul Ridzwan turut menjelaskan bahawa berat badannya turut naik sehingga 20 kilogram.

“Memang saat ini saya terlalu bahagia selepas berumahtangga. Semuanya terjaga dari segenap segi. Bangun pagi saja, makanan sudah tersedia di atas meja. Isteri pula memang akan bangun pagi dan menyediakan hidangan untuk kami”

“Apabila pulang dari lokasi, beliau yang setia menunggu di rumah sekali lagi menjamu suaminya ini. Hasilnya, lihatlah bentuk badan saya yang mula mengembang ini,” kongsinya bersama BH Plus.

Bagaimanapun, pelakon lelaki ini menyatakan bahawa dia kini sudah kembali ke gimnasium bagi mendapatkan kembali tubuh badan idaman selepas beratnya kini hampir mencecah 90 kilogram. (rtky/s)